ИнтерФУТБОЛ :: Юпп Хайнкес: «УЕФА пулга ўч эканлигини кўрсатди...»\nЮпп Хайнкес: «УЕФА пулга ўч эканлигини кўрсатди...»\nГерманиялик афсонавий мураббий Юпп Хайнкес Kicker нашри мухбирлари билан суҳбатда Евро-2020 якунларини сарҳисоб қилди. Тажрибали мутахассис бунда Германия миллий жамоаси истиқболига тўхталиш баробарида УЕФАни «очкўз»ликда айблади.\n- Европа чемпионати финалидан кўнглингиз тўлдими?\n- Финал ҳуштаги янграшига қадар тактик жанг борди - ҳаяжонли ўйин. 1:1 ҳисоби адолатли. Пенальтилар сериясида эса ҳаммасини омад ҳал қилади. Лекин алоҳида айтиш керак, Манчини жамоаси чемпионликка мутлақо ҳақли эди.\n- Умуман, навбатдаги Европа чемпионатига қандай баҳо берасиз?\n- 11та мезбон мамлакат - бу доимий парвозларни англатади, бутун дунёни қамраб олган ҳозирги коронавирус шароитида бунақаси жуда қийин. УЕФА ва алоҳида мамлакатлар ҳукумати стадионларга мухлисларни киришларига тўлиқ рухсат бердики, буни оқлаш мумкин эмас. Айниқса, Лондон ва Будапештда юзага келган манзарага нисбатан танқидий фикрдаман. Тушунинг, ҳозирги ҳолатда стадионга 60 мингдан кўп одам киритиш ақлга сиғмайди. УЕФА пулга ўчлигини айни шу нуқтада кўрсатиб қўйди. Шунингдек, инсон ҳуқуқлари бузилаётган мамлакатларда ҳам ўйинлар ўтказилганини ҳазм қилиш душвор.\n- Турнир қандай спорт кашфиётларини тақдим этди?\n- Баъзи терма жамоаларнинг футболга нисбатан эҳтиросни майдонда чинакам фидойилик билан ифода этгани ижобий ҳолат, албатта. Дания, Швейцария, Австрия, Чехия ва Венгрия термалари вакилларини олқишлаш керак - улар аутсайдерлик мақомини тан олишгани йўқ ва футболни фақат сифат, тактика, уюшқоқлик белгилаб бермаслигини исботлашди. Шу жамоалар мисолида эҳтирослар ҳам футболнинг муҳим таркибий қисми эканлигига амин бўлдик, ҳар ҳолда. Кўп нарсани жамоавий руҳ ҳал қилади. Бунда 26 нафар футболчининг барчаси ўз ролига эга. Тўғри, таркиб учун 26 нафар ўйинчи кўп. Менимча, 22 нафар футболчи етарли, шунда уларнинг ҳар бири майдонга тушиши мумкин. Италия термаси - яққол мисол. Эриксен драмасидан сўнг Данияда бутун халқ бирлашгани ҳам таҳсинга лойиқ иш.\n- Сизнингча, Италия термаси ниманинг ҳисобига бу қадар кучайиб кетди?\n- Роберто Манчини 2018 йилдан ҳам майдон, ҳам унинг ташқарисида бирдамлик яратди. Ҳамма бирлашди, жамоа яхлит кучга айланди. Очиғи, италиялик футболчиларнинг мадҳия куйлашларига қараб, улардаги иштиёқни яққол ҳис қиламан. Лекин ҳал қилувчи фактор - бу меъмор, яъни мураббий.\n- Хўш, Манчини айнан нималарни ўзгартирди?\n- 3 йил давомида ҳам футбол, ҳам характер нуқтаи назаридан чин жамоа шакллантирди. Ҳозир у яратган тизимда ҳар бир футболчининг ўрни бор. Манчини 1991 йили Виалли билан бирга «Сампдория»да чемпионликни нишонлаган, кейинги мавсум ЕЧК финалига қадар етиб борган ва генуяликлар фақат «овертайм»да «Барселона»га 0:1 ҳисобида ютқазишган. Мана, орадан 30 йил ўтиб, Манчини тақирбош собиқ ҳамкасбини делегация раҳбари сифатида ёнига олди. Ажойиб ечим! Шу қарор ҳаммага илҳом бағишлаган бўлса керак. Зеро, ёш футболчилар Виаллига ҳамон ҳайрат билан қарайдилар. Манчинининг яна бир ютуғи шуки, футболда тўп назорати ёки тактика қатори инсонлар эҳтироси ҳам катта роль ўйнашини теран тушунди. «Скуадра Адзурра» оғир жароҳатланган Спинаццолани қандай шарафлаганини кўринг. Манчини финалдан сўнг жуда чиройли гап айтди: «Леонардо Европа чемпионатининг энг яхши футболчиси эди ва шундай бўлиб қолади». Арриго Сакки вақтида «Милан» билан футболда инқилобга қўл урганди, Манчини худди шундай ишни такрорлади.\n- Инглиз футболи нимаси билан ажралиб турди?\n- Англияда ёш футболчиларнинг катта гуруҳи бор. Улар ҳали бор имкониятларини ишга солишгани йўқ. Жамоада ҳаммаси мужассам: ишонч, барқарор ҳимоя, тезкорлик, дриблинг, даҳшатли ҳужум... АПЛ ҳам ушбу футболчилар савиясию, характерини анча оширади. Гарет Саутгейт жамоанинг ўзига хос фазилатларини тушуниш ва барчасини мувофиқлаштиришга етарлича вақт сарфлади. Лондонда, мухлислар олдида ўйнаш инглизларга қўшимча устунлик бағишлагани ҳам айни ҳақиқат.\n- Қайси футболчини алоҳида эътироф этасиз?\n- Испаниялик Педрини, ажойиб йигит. Италиялик Инсинье ҳам майдонда мутлақо бошқача кўринди. У биз кўришга одатланиб қолган Инсиньедан кескин фарқланди. Яна Кьеллини ва Бонуччи жуфтлиги мақтовга муносиб. Италияга нисбатан кўпроқ истеъдодларга эга Испания термаси янгиланган таркиби билан чуқур таассурот қолдирди. Бу жамоанинг келажаги ёрқин, менимча.\n- Германия термасида бу жиҳатларнинг ҳеч бири кўзга ташланмади...\n- Бизга 2014 йили Бразилияда ҳукм сурган ғайриоддий жамоавий руҳ етишмади. Футболда бу тахлит муваффақиятга эришолмайсиз. Барча жамоалар коронавирус пандемиясидан азият чекди, аммо Манчини, Саутгейт, Луис Энрике, Хюльманд каби мураббийлар жамоа тайёрлашда ибратли иш олиб боришди. Тўғриси, бундестимга хос бирдамликни соғиндим. Португалия термаси билан ўйинни инобатга олмаганда, жамоа на иштиёқ, на тўпга эгалик қилиш ва на ҳиссиётни намойиш этди.\n- Матс Хуммельс ва Томас Мюллерни жамоага «қайтириш» тўғримиди?\n- Улар тўлиқ тикланган бўлсалар, жамоада мақбул интеграцияни таъминлаш учун бир нечта назорат учрашуви талаб этиларди. Дарвоқе, шахсан мен Бундеслиганинг ўтган мавсумдаги энг яхши марказий ҳимоячиси Жером Боатенгни ҳам таркибга жалб этардим.\n- Тони Крооснинг ашаддий мухлиси саналасиз. Унинг терма жамоа билан хайрлашганига муносабатингиз?\n- Бу қарорини ҳамма ҳурмат қилиши керак. Тони энг йирик турнирларда феноменал воқеаларни бошидан кечирди, ҳам футболчи, ҳам шахс сифатида ривожланди. У муносиб тарзда кетмоқда, гарчи Европа чемпионати яхши ўтмаган бўлса ҳам.\n- Германия термаси ушбу турнирдан қандай сабоқ олиши керак?\n- Уч кишилик ҳимоя тўртлик каби яхши натижа бериши мумкин, аммо бунда ҳар бир тизим мукаммал ишлаши керак. Буюк мураббийлар ўйиндан ўйинга схемани ўзгартиришмайди. Муаммо айнан шундан бошланади. Энг катта камчилигимиз Брайтнер, Бреме, Лам каби қанот ҳимоячиларини тайёрлолмаётганимиздир. Шунингдек, ҳозир бизда жаҳон даражасидаги марказий ҳимоячи ва ҳужумчи йўқ. Лекин истеъдодли қанот ҳужумчиларига эгамиз-ку. Гнабри, Сане, Вернер. Хаверц - улкан потенциалга эга ҳужумкор ярим ҳимоячи, аммо у ҳали анча ривожланиши керак.\n- Евро-2020 натижаси терма жамоага марказий ҳужумчи топиш даъватими?\n- Катта жамоалар ҳужумларга нуқта қўядиган ижрочига эҳтиёж сезади, барибир. Майдонда тўп билан муомала қиладиган, унга ёпишиб оладиган, комбинацияларда мунтазам иштирок этадиган ва якунда голеадорлик фазилатини намойиш этадиган марказий ҳужумчи керак ахир. Бугунги кунда Левандовски ва Бензема - мукаммал намуна.\n- Германия термаси янги бош мурабийи Ханс-Дитер Флик ЖЧ-2022 стартигача айнан қайси жиҳатларни яхшилаши керак?\n- У аввало, худди «Бавария»да бўлгани каби жамоа ичида самимий мулоқотни йўлга қўйиб, инсон омилига кўпроқ эътибор қаратса яхши бўларди. Яна характерини жамоага сингдириши керак. Умуман, бундестим кескин янгиланишга муҳтож. Жамоага тинмай ривожланадиган иқтидорлар керак. Менимча, италияликлар йўлидан бориш натижа беради. Ёшларга ишон ва улар билан ишла - тамом. Алоҳида ҳолат - Никлас Зюле профессионал тарзда ишласа ва турмуш тарзини машғулотларга мослаштирса, юқори савияли марказий ҳимоячига айланади. Никлас «Бавария»да ҳар куни Левандовски ёки Киммихдан ўрнак олиши керак, улар машғулотларда кўп нарса ўргатишга қодирлар. Терма жамоа мураббийлари эса клублар билан алоқани мустаҳкамлашлари шарт. Жумладан, Флик бутун Бундеслигани руҳлантириш асносида футболчиларни терма жамоанинг бир қисми бўлишга ундаши керак. Ўйлайманки, бу иш Хансининг қўлидан келади.\n- Келажакда қайси ёш футболчилар Германия термасида асосий ролларни бажаришлари мумкин?\n- Шубҳасиз, Хаверц, яна Вирц, Мусиала, Баку бор. Июнь ойи бошида Европа чемпионига айланган U-21 жамоаси таркибидан ҳам салоҳиятли йигитларни топиш мумкин.\n- Сизнингча, ЖЧ-2022да муваффақият қозониш эҳтимоли нечоғли катта? Балки мундиалда ёшларга имкон бериб, асосий эътиборни Евро-2024га қаратиш керакдир...\n- Қатардаги турнирга оралиқ масофа сифатида ёндашиш мақсадга мувофиқ. Ҳозирги ҳолатда юксак маррани кўзлаш ишни янада оғирлаштириши мумкин. Жамоанинг янгиланиши муҳимроқ. Хуллас, 2022 йилги ЖЧнинг Германия терма жамоаси учун келажак пойдевори сифатида хизмат қилгани маъқул. Янгиланиш жараёни - биринчи ўринда! Флик кучли силташни юзага чиқаришга қодир мураббий. Дейлик, бундестим Қатар мундиалида кучли тўртликка киролмаса ҳам, бундан фожеа ясамаслик керак.


Андижонда «Тез ёрдам» ҳайдовчиси ЙТҲ оқибатида вафот этди\nНатижада, «Дамас» русумли автомобиль ҳайдовчиси 41 ёшли Ш.Х. олган оғир тан жароҳатлари билан шифохонада вафот этган. Ушбу автомобиль йўловчиси 1987 йилда туғилган У.Х. тан жароҳати олиб шифохонага ётқизилган.\nМазкур ЙТҲ юзасидан Асака тумани ИИБ ҳузуридаги ТБ томонидан ЖКнинг 266-моддаси 2-қисми билан жиноят иши қўзғатилиб, дастлабки тергов ҳаракатлари олиб борилмоқда, дея маълум қилди ИИВ ЙҲХББ Ахборот хизмати.\nБотир Зарипов Бухоро вилояти ҳокими бўлди\nЎтган йили автомобиль ишлаб чиқариш кўпайган


Ўзбекистон Республикаси Мустақиллигининг 27 йиллиги муносабати билан “Азиз ва ягонамсан, жонажон Ўзбекистоним!” мавзусидаги учрашув кечаси ўтказилди – Navoiy viloyat Axborot Resurs markazi\nЎзбекистон Республикаси Мустақиллигининг 27 йиллиги муносабати билан “Азиз ва ягонамсан, жонажон Ўзбекистоним!” мавзусидаги учрашув кечаси ўтказилди\nВатан… не-не инсонларни вояга етказган. Буюк алломалар, саркардалар бешиги бўлган замин. Эл борки, Ватан бор. Ватан борки, эл бор. Элсиз ватан биёбон, Ватансиз эл дарбадар. Шунинг учун қадимда элим дея ватанни эъзоз этганлар, эл қадри билан яшаган кишиларни ватанпарвар дея ардоқлаганлар.\n2018 йил 17 август куни “Кармана овози” нашриётида шоир Одил Ҳотамов ҳамда ёш ижодкорлар билан учрашув бўлиб ўтди. Устоз Одил Ҳотамов шогирдларига Жонажон Ватанимиз миллий тараққиётининг янги босқичга қадам қўйиб, барча соҳа ва тармоқларда демократик янгиланиш жараёнлари амалга оишрилаётган бугунги кунда бебаҳо неъмат бўлган мустақилликнинг қадр-қиммати ва аҳамияти тобора ортиб бораётгнлиги, ўтган давр ғоят муҳим бир ҳақиқатни такрор-такрор тасдиқлаб бераётганлиги ҳамда ўзининг ижодий фаолияти тўғрисида сўз юритдилар. Катта ва ўсмир ёшдаги китобхонларга хизмат кўрсатиш бўлими мудири Г.Ядгарова, Н.Нарзуллаева, Н.Каримова “Энг қутлуғ, ягона сўзим Ватандир!” мавзуларида маъруза қилишдилар.\nЁш ижодкорлардан Зиядуллаева Рушана, Раҳмонова Шаҳрибону, Ҳўжамуродова Марварид, Муртазоев Қодир, Нуримов Достонлар ўз фикр ва мулоҳазаларини баён этишди. Улар Ватанда тинчлик ва осойишталик бўлиши учун ҳар бир фуқаро масъул эканлигини, лоқайд ва эътиборсиз бўлмаслик, ўз оиласи, атрофдаги оилаларга эътиборли бўлиш ҳар бир шахснинг инсоний бурчи эканлигини эътироф этишиб, ўз ижодларидан намуналар айтишди.\nУшбу учрашувдан мақсад ёш ижодкорларнинг маънавий дунёқараши, билим савияларини кенгайтириш, она Ватанга бўлган муҳаббати ва садоқатини ошириш, миллий ифтихор, шукроналик туйғуларини шакллантириш, улар ўртасида соғлом турмуш тарзини тарғиб этишдан иборат бўлди.\nУчрашувга 16 нафар киши иштирок этишди. 2 нафар китобхон аъзо бўлди.


«Норма Маслаҳатчи» газетасининг 2021 йил 26 январь 03-04-сони - Gazeta.Norma.uz\n«Норма Маслаҳатчи», №03-04, 2021й. 26 январь\nМарказий банк бошқаруви қарори билан (АВ рақами 3030-6, 14.01.2021 й.) Банк хизматлари истеъмолчилари билан ўзаро муносабатларни амалга оширишда тижорат банкларининг фаолиятига қўйиладиган минимал талаблар тўғрисидаги низомга ўзгартириш ва қўшимчалар киритилди. Марказий банк бошқаруви\nЖисмоний шахс ўзининг нотурар биносида гўзаллик салони очишни режалаштиряпти. 8 нафардан 10 нафаргача ходимларни ёллашни мўлжаллаяпти. Жисмоний шахс томонидан гўзаллик салонини очишда ходимлар билан муносабатни қандай расмийлаштирган маъқул? Улар салонда ўзини ўзи банд қилган шахс сифатида ишлаши мумкинми? Ходимларнинг ҳар бири билан ижара шартномасини расмийлаштириш зарурми?\nБизнес-омбудсман томонидан ишлаб чиқилган «Тадбиркорлик субъектлари фаолиятини давлат томонидан назорат қилиш тўғрисида»ги қонун лойиҳаси муҳокама учун ҚҲТБТ порталида жойлаштирилган.\nПрезидентнинг «2017–2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини «Ёшларни қўллаб-қувватлаш ва аҳоли саломатлигини мустаҳкамлаш йили»да амалга оширишга оид давлат дастури тўғрисида»ги Фармони лойиҳаси муҳокама учун тақдим этилди. Ҳужжатда тадбиркорлик субъектларини қўллаб-қувватлаш бўйича бир қатор чора-тадбирлар назарда тутилган. Асосийларини санаб ўтамиз:\nКорхона балансида автомобиль мавжуд. Ундан хизмат мақсадларида, шу жумладан ишдан ташқари вақтда фойдаланадиган ходимга ишончнома ёзиб берилган. Яъни у эрта тонгдан ва кечқурун автомобилдан фойдаланиши мумкин. Ходим ўз хоҳишига кўра автомобилдан фойдаланиш ва уни таъмирлаш билан боғлиқ барча харажатларни ўз зиммасига олишини билдирди. Ишончнома мавжуд бўлганда ходимга йўл варақаси ёзиб берилиши лозимми? Ходим хизмат автомобилидан ишдан ташқари вақтларда фойдаланган ҳолларда текширувчи органларда ходим хизмат автомобилидан шахсий мақсадларда фойдаланаяпти деган тахмин пайдо бўлиши ва бунинг учун корхонани жазога тортиши эҳтимоли борми?\nИнтернет-провайдер (МЧЖ) телекоммуникация хизматларини ускуна ёрдамида кўрсатади, провайдер ушбу ускунани мижозларда ўрнатади. Бунда ҳақ эвазига хизматлар кўрсатиш ва ускунани сотиб олиш бўйича ягона шартнома тузилади. Бироқ ҳақ эвазига хизмат кўрсатиш шартномаси бўйича ижрочи буюртмачининг топшириғи билан ашёвий шаклда бўлмаган хизматни бажариш, буюртмачи эса бу хизмат учун ҳақ тўлаш мажбуриятини олади (ФК 703-м). Берилаётган ускуна эса истеъмол қилинмайдиган ашё ҳисобланади. Истеъмол қилинмайдиган ашёлар қайта-қайта фойдаланишга мўлжалланган, бунда ўзининг дастлабки ҳолатини узоқ вақт давомида сақлаб қоладиган ҳамда аста-секин емирилиб борадиган ашёлардир (ФК 89-м.). Хизматлар кўрсатиш ашёвий шаклда бўлмаганда, бир шартномалар ҳақ эвазига хизматлар кўрсатиш (абонент тўлови билан) элементларини ва ускунани сотишни кўрсатиш мумкинми? Ёки провайдер иккита алоҳида шартнома тузиши шартми?\n2021 йил 1 январдан бошлаб барча хўжалик юритувчи субъектлар учун асосий воситаларни ҳар йилги мажбурий қайта баҳолаш бекор қилинган (30.12.2020 йилдаги ПҚ-4938-сон қарорнинг 9-б.). Бу 2021 йилда юридик шахслар мол-мулкига солинадиган солиқ бўйича бўнак тўловлари ҳисоб-китобида қандай акс этишини МВ Солиқ-божхона сиёсати ва даромадларни прогнозлаштириш департаменти ресурс солиқлари ва бошқа даромадлар методологияси бўлими бошлиғи Зарема Меналиева тушунтирди:\nКорхонангиз фойда солиғи бўйича бўнак тўловлари тўласа ва сиз бўнак маълумотномасини тақдим этишга қарор қилган бўлсангиз, мўлжалланаётган солиқ солинадиган фойдани аниқлашда асосий фондларни мажбурий қайта баҳолаш бекор қилинганлигини инобатга олинг (30.12.2020 йилдаги ПҚ-4938-сон қарорнинг 9-б.).\n2020 йил декабрда ходим бухгалтерияга 2020 йилнинг 12 мартидан 16 мартигача бўлган давр учун касаллик варақасини тақдим этди. Бундай вақтинча меҳнатга лаёқатсизлик варақаси бўйича тўлов тўлаш мумкинми?\nХодимнинг меҳнат стажи «ЯММТ» ИДАКдаги маълумотлар асосида ҳисобга олинадиган бўлса, 2020 йилдан бошлаб корхонада ходимларнинг қоғоз шаклидаги меҳнат дафтарчалари сақланиши лозимми?\nЎзбекистон касаба уюшмалари Федерацияси қонунчиликдаги янгиликлар ҳамда жойлардан олинган таклифлар асосида 2021 йил учун жамоа шартномасининг умумий макетини ишлаб чиқди.\nКомпания ходими МКнинг 99-моддаси бўйича «ўз хоҳишига кўра» ишдан бўшаш ҳақидаги аризани тақдим этди. Ходим ҳақиқатда ишдан кетишидан бир неча кун олдин буйруқ чиқариш мумкинми? Юрист бундай қилиш мумкин эмас, буйруқни меҳнат шартномаси бекор қилинадиган кунда расмийлаштириш лозим деяпти.\nИшлаб чиқариш цехида ишлайдиган ҳомиладор ходима «декрет»га чиққунига қадар енгилроқ ишга ўтказишни талаб қилаяпти. Бироқ корхонада бундай бўш лавозимлар мавжуд эмас. Мазкур ҳолатда ҳамда ходимлар вақтинча бошқа ишга ўтказишни талаб қилган бошқа ҳолатларда қандай йўл тутиш керак?\n2020 йил учун юридик шахсларнинг мол-мулкига солинадиган солиқ ҳисоб-китобини тақдим этиш муддати яқинлашмоқда. «Norma» компанияси эксперти Олег ЦОЙ уни тўлдиришга оид жиҳатлар ҳақида гапириб берди.\nВазирлар Маҳкамасининг «Молиявий ҳисоботнинг халқаро стандартларига ўтишда тадбиркорлик субъектларини қўллаб-қувватлаш чора-тадбирлари тўғрисида»ги қарори лойиҳаси муҳокамага қўйилди. Унинг асосий мақсади – МҲХСга ўтишга самарали тайёргарлик кўриш бўйича қўшимча шарт-шароитлар яратиш.\nИккита болага алимент тўлайман. Собиқ турмуш ўртоғим мажбурий ижро бюросига чет элга вақтинчалик чиқишимни чеклашни сўраб мурожаат қилган. Қандай ҳолатларда чет элга вақтинча чиқишимга рухсат берилиши мумкин?\n10 йилдан буён Ўзбекистонда яшайман. Швейцариядан аёлим билан келганмиз – у Ўзбекистон фуқароси. Чет эл фуқаросининг яшаш гувоҳномасига эгаман, Самарқанд шаҳрида аёлимнинг уйида рўйхатга турганман. Яқинда чет эл фуқаролари ва фуқаролиги бўлмаган шахслар учун яшаш гувоҳномасининг ўрнига идентификация карточкалари жорий этилиши ҳақида эшитиб қолдим. Бу қандай амалга оширилади ва карточкаларни бериш тартиби қандай бўлади?\nБиз аёлим билан фуқаролиги бўлмаган шахслар ҳисобланамиз. Иккита фарзандимиз бор, улар Ўзбекистонда туғилган. Бири яқинда 16 ёшга тўлади ва у янги Низом бўйича ¬ID-карта олиши лозим. Анча олдин қариндошларимиз бир муаммога дуч келишган эди. Улар ҳам фуқаролиги бўлмаган шахслар эди, уларнинг ўғли Ўзбекистон паспортини олиши керак бўлган, бироқ паспорт столида бундай ҳужжат берилиши рад этилган. Мазкур ҳолат 10 йил олдин юз берган. Ҳозирда бундай масалалар қандай тартибда ҳал этилмоқда?\nЎзбекистон Республикаси Бандлик ва меҳнат муносабатлари вазирлигида Россия Ички ишлар вазирлигининг «Паспорт-виза хизмати» федерал давлат унитар корхонаси вакиллари билан учрашув ўтказилди.\nТуризмни ривожлантириш давлат қўмитаси ҳузуридаги бюджетдан ташқари Туризм соҳасини қўллаб-қувватлаш жамғармаси туроператорлар, турагентлар ва жойлаштириш воситаларига субсидия ажратишни давом эттиради. Бу ёрдамни қандай олишни Туризмни ривожлантириш давлат қўмитасининг юристи Маҳлиё Каримова тушунтириб берди:\nКорхонамиз Интернет ва кабель телевидениесини тақдим этиш бўйича хизматлар кўрсатади. Лицензиялар мавжуд. Хизматлар кабель телевидениесининг ортик тармоғи ва Интернет маълумотларини узатиш симли тармоғи орқали кўрсатилади. Кабель ўтказишда лойиҳа ишлаб чиқилади, кабельни ўтказиш шартномаси тузилади, зарур материаллар сотиб олинади. Барча харажатларни капиталлаштирамиз ва назорат бўйича давлат инспекцияси қабул қилгандан сўнг йиллик 8%лик амортизация ажратмалари билан узатиш қурилмаси сифатида асосий воситалар таркибига кирим қиламиз. Кабеллар «Ўзбектелеком» АЖдан ижарага олинадиган қувурлардан ўтказилади. Солиқ кодексига мувофиқ алоқа ва электр узатиш линиялари мол-мулк солиғи солинадиган объект ҳисобланади. «Ўзбектелеком» АЖ қувурлари орқали ўтказилган Интернет тармоғи ва кабель телевидениеси мол-мулк солиғи солинадиган объект ҳисобланадими?


ЎзА - Хорижлик инвесторлар Жиззахда\nБуюк Британия, Италия, Озарбайжон ва Қозоғистон давлатларининг етакчи иқтисодий тармоқлари ва Хусусий секторни ривожлантириш бўйича Ислом корпорацияси вакилларидан иборат ишбилармонлар икки кун давомида “Жадал ҳамкорлик” шиори остида ташкил этилган учрашув ва тадбирларда иштирок этди.\nТашрифнинг биринчи куни меҳмонлар вилоят ҳокими Э.Солиев билан учрашди. Ҳоким меҳмонларга юртимизда хорижий инвесторлар учун яратилаётган шароитлар, имтиёзлар, қулай географик жойлашув ва иқлим ҳақида маълумот берди. Ўзаро ҳамкорлик томонлар учун ҳар жиҳатдан самарали бўлишига ишонч билдирди.\nУчрашувда Буюк Британиянинг “Sentinel Global” компанияси хорижий инвесторларни жалб қилишда консалтинг хизмати кўрсатиш, Италиянинг “Paghera” компанияси истироҳат боғлари, сув ҳавзалари ва интерьер дизайни, Озарбайжоннинг “BM Logistics” LLS компанияси қишлоқ хўжалиги, логистика, қурилиш ва туризм, Қозоғистоннинг “Etihain” LLP компанияси саноат, қурилиш, логистика ва суғурта хизматлари, “ILP Group” қишлоқ хўжалиги маҳсулотларини қайта ишлаш ва логистика, “Energy” телекоммуникация хизматлари, “Antares Platinum” саноат, қурилиш, нефть ва сувни қайта ишлаш бўйича ҳамкорлик қилиш юзасидан таклифлар билдирди.\nУчрашув якунида тўғридан-тўғри инвестицияларни жалб қилиш, саноат, қурилиш, хизмат кўрсатиш ва логистика соҳаларида ҳамкорликни йўлга қўйиш бўйича дастлабки келишувлар имзоланди.\nТадбирнинг иккинчи куни вилоят марказидаги “Grand Hotel Uzbekistan” меҳмонхонасида делегация аъзолари ва маҳаллий тадбиркорлик субъектлари иштирокида учрашув ташкил этилди. Томонлар ўзларини қизиқтирган масалалар юзасидан фикр алмашди. Ишчанлик муҳитида ўтган учрашувда хорижда ва Ўзбекистонда иқтисодий фаолият юритиш борасидаги қонунчилик асослари ва амалий шароитлар тўғрисида сўз борди.\nТадбир доирасида Жиззах шаҳар ҳокимининг инвестиция масалалари бўйича ўринбосари Ф.Раҳимов томонидан вилоятнинг сайёҳлик ва инвестициявий салоҳиятига бағишланган тақдимот ўтказилди.\nКуннинг иккинчи ярмида меҳмонлар “Жиззах” эркин иқтисодий зонасида бўлиб, “Ming YuanSilu Industry”, “Жиззах Кентекс” ва аккумулятор заводи фаолияти билан танишди. Хорижий меҳмонлар давлатимиз томонидан инвестицион лойиҳалар учун яратилаётган шароит ва имкониятларга юқори баҳо берди.\n– Менга Ўзбекистонда хорижий инвесторларга билдирилаётган ишонч, дўстона ва бағрикенглик муҳити жуда ёқди, – дейди Италиянинг “Paghera” компанияси вакили Альберто Массимо. – Юртингизда кейинги икки йилда амалга оширилаётган ижтимоий-иқтисодий ислоҳотлар, иқтисодиётни модернизация қилиш, фаол инвестицион сиёсат юритиш борасида кўрилаётган чора-тадбирлар мамлакат тараққиётида жуда муҳим аҳамиятга эга бўлади, деб ўйлайман. “Жадал ҳамкорлик” шиори остида ўтказилган ушбу тадбир катта амалий натижаларга асос бўлишига ишонаман.\nХорижлик ишбилармонлар Жиззах шаҳрининг диққатга сазовор жойлари, яқинда ишга туширилган “Ёшлар шаҳарчаси”, шаҳар истироҳат боғи ва Ўрда экологик боғи билан танишди.


Интервью: Америкада университетлар қандай бошқарилади? – Газета.uz\nLotinchada 6 март 2018, 00:27 Жамият Жаҳон\nШу йилнинг 8−18 февраль кунлари «Газета.uz» мухбири Санжар Рустамов АҚШ Давлат департаменти томонидан молиялаштирилган «Медиа ко» дастури доирасида Америкада бўлиб, АҚШ таълим тизими, таълимдаги инновациялар, тажрибалар билан яқиндан танишиб, мутасаддилар, Америкада таҳсил олаётган ва илмий изланишлар олиб бораётган ўзбекистонликлар билан учрашиб, улар билан суҳбатлашди.\nҚуйида Массачусетс штати олий таълим комиссари Карлос Сантьяго билан суҳбат эътиборингизга ҳавола этилмоқда. Суҳбат АҚШ таълим тизими, хусусий ва давлат университетларининг фарқли жиҳатлари, таълим тизимини бошқаришга бағишланган илк интервью айнан университетлар фаолиятини мувофиқлаштириш, бошқаришга бағишланади.\nАҚШда таълим 3 қисмга бўлинади: бошланғич, ўрта ва олий таълим. Улар ҳам ўз навбатида иккига бўлинади: давлат ва хусусий таълим муассасалари. Массачусетс штати Олий таълим департаменти айнан давлат таълим муассасаларини бошқариш, таълим тизими учун стратегик режалар тузишда ёрдам беради.\nШтатда жами 29 та давлат таълим муассасаси мавжуд бўлиб (мактаблар бунга кирмайди), уларнинг 15 таси коммунити коллежи, 9 таси давлат университети ва 5 таси тадқиқот институти ҳисобланади.\nМассачусетсда АҚШдаги энг йирик ва кучли университетлар жойлашган бўлиб, Американинг таълим пойтахти ҳисобланади. Массачусетс штатининг боғча таълимидан 12 ёшгача бўлган таълими нафақат АҚШ, балки бутун дунёдаги энг яхши таълим тизимларидан бири ҳисобланади. Нима учун шундай, десак, географик жиҳатдан Массачусетс Америка тарихида биринчи бўлиб кашф этилган штатлардан бири ҳисобланади. Американинг мамлакат сифатида тараққий этиши шу штатдан бошланган. Штатда ҳар доим илм-фанни жуда қадрли деб билишган.\nХусусий университетми ёки давлат?\nМассачусетс штати асосан хусусий таълими билан бутун дунёга машҳур. Массачусетс технологиялар институти, Ҳарвард университети — хусусий ОТМлардир. Давлат таълимини унчалик машҳур деб бўлмайди. Бироқ штатда ҳам хусусий, ҳам давлат таълим муассасалари кучли ҳисобланади. Массачусетсликларнинг кўпчилиги эса давлат таълим муассасаларига боришни қулай деб ҳисоблашади. Чунки уларда ўқиш нисбатан арзонга тушади. Шу боис давлат олий таълим муассасаларида 250 мингдан ошиқ талабалар таҳсил олмоқда.\nХусусий институтларни эса кўпроқ глобал таълим муассасалари деб атаймиз. Чунки хусусий университетларга асосан халқаро талабалар ўқиш учун келади.\nХусусий ва давлат университетларида ўқиш учун тўлов миқдорида катта фарқ бор. 30 минг доллар эвазига давлат университетида олий таълим даражасини олса бўлади. Бу сумма хусусий университетларда бир йиллик ўқиш пули бўлиши ҳам мумкин. Баъзиларида ҳатто бир йил учун 50 минг доллар тўлашади. Хусусий университетлар жуда ҳам қиммат.\nШу боисдан ҳукумат ҳозирда махсус дастур ишлаб чиқмоқда. Унга кўра коммунити коллежларида ўқиган талабалар олий таълим муассасаларида бепул ўқишлари мумкин. Бу молиявий кўмак дастури орқали амалга оширилади.\nУниверситетлар қандай бошқарилади?\nМассачусетс таълим тизими марказлашмаган. Нью-Йорк, Висконсин штатларида бир неча таълим муассасалари фаолияти битта кенгаш томонидан мувофиқлаштирилади. Бизнинг штатда эса 29 та кампус (таълим муассасаси) бўлса, 25 та кенгаш фаолият кўрсатади. Деярли барча университетлар ўз бошқарув кенгашига эга. Ҳар бирининг ўз стратегик мақсадлари мавжуд.\nТаълимда инновацион лойиҳалар\nШтатдаги ўрта таълим тизимида икки йил таҳсил олган талаба ўз соҳасидаги исталган университетга тўғридан-тўғри киришини кўзда тутган тизим жорий этилмоқда. СТЕМ таълими — аниқ фанлар, технология, инженеринг ва математикани ўқитишни юқори мактаб (High school) даражасида жорий этмоқдамиз. Коллежда таҳсил олаётган талабалар СТЕМ бўйича таълим олишни бошламоқда. Штат бу борада махсус қонун ҳам қабул қилган.\nКарлос Сантьяго. Фото: Санжар Рустамов.\nҲисоб-китобларга кўра, 2035 йилгача Массачусетсда таълим оладиган талабалар сони камайиб боради. Бунга штатда туғилиш даражасининг пастлиги сабаб бўлади. Келаси 10 йилда 600 минг нафар катта ёшли фуқаролар нафақага чиқади. Бу уларнинг иш ўринлари бўшайди дегани. Уларнинг ўрнини банд қиладиганлар керак. Улар оддий кадрлар эмас, балки олий таълимни олган мутахассислардир. Галдаги вазифа уларнинг ўрнига муносиб кадрларни танлашдан иборат бўлиб қолмоқда. Штатда шундай коммунитилар (жамоалар) борки, таълим бўйича уларга эътибор камроқ қаратилган. Эндиликда эътибор кам қаратилган қатламлар вакилларини коллежлар ва олий таълим муассасаларига жалб қилиш режалаштирилмоқда.\nУмумий ва ихтисослашган таълим\nАмерика таълим тизимида иккита йўналиш мавжуд. Биринчиси умумий таълим. Умумий таълим барча соҳалар, иқтисод, дин, сиёсат, тарих ва бошқаларни ўз ичига олади. Иккинчиси эса «мейжер» деб номланиб, маълум бир ихтисослик бўйича таълим олишга қаратилади. Барча университетларда ҳам умумий, ҳам мейжер таълим йўлга қўйилган. Баъзи университетлар бошидан ихтисослашади.\nМасалан, ҳарбий, ҳарбий денгизчилик университетлари ёки Массачусетс санъат ва дизайн коллежи ихтисослашган таълим муассасаси ҳисобланади. Кўпчилиги ҳам умумий таълим бериб, талаба қайсидир соҳани танласа, ўша йўналишда таълим берса, баъзилари фақат ихтисослашган йўналишда таълим беради.\nКоммунити коллежларимизга ким хоҳласа бора олади. Қаерга боришни талабанинг ўзи танлайди. Университетлар давлат коллежидаги тест баҳоларига қараб талабаларни ўқишга қабул қилиши мумкин. Бошқа омиллар бўйича ҳам қабул қилиши мумкин. Масалан, университет кампусдаги талабаларнинг турли хил жойлардан келишини хоҳласа, бу ҳам бир омил бўлиши мумкин. Умуман олганда, ўқишга қабул жараёни жуда очиқ ва шаффофдир. Биз талабалар ўқишга киришида бирор коррупцион ҳолатларни кўрмаймиз.\nМассачусетс штатида таълим соҳаси учинчи йирик саноат ҳисобланади. Штат ҳар доим ақл, ёки мияларга суянади. Иқтисод жиддий суръатларда ўсиб бормоқда. Шунинг учун ҳам ақлли одамлар, бизнес учун зарур мутахассисларга эҳтиёж ортиб бормоқда. Мисол учун, бизнинг штатда компьютер соҳасини тамомлаётган талабани 17 та иш жойи кутиб турган бўлади.\nҚаерга ишга киришни эса асосан талабанинг ўзи ҳал қилади. Давлат университетларининг жуда кўплари йирик компания, иш берувчилар билан талабаларнинг амалиёт ўташлари бўйича шартнома имзолайди. Агар уларга амалиёт жараёнида иш жойи ёқса, ўша жойда қолишлари мумкин. Лекин бу талабанинг ўзига боғлиқ. Мажбур эмас. Бизнинг вазифамиз эса талабага қаерда иш жойлари бўлса, ўша ҳақда ахборот беришдан иборат. Масалан фалон жойда бунча ойлик берилади, деб талабани хабардор қилишимиз мумкин. Биз талабаларга иш бўйича бераётган маълумотларимиз бошқа маълумотларга қараганда энг муҳимидир.\nХусусий ёки давлат университети битирувчиси эканига қараладими?\nУниверситетга киргунча қайси турдаги коллежда ўқиганликнинг иш берувчи учун аҳамияти бўлмаслиги мумкин. Лекин олий таълимда бунинг аҳамияти бўлиши мумкин. Чунки хусусий таълим даргоҳлари таълим сифати бўйича анча илгарилаб кетган. Лекин менинг шахсий фикрим: қаерда олий таълим олганингизнинг фарқи йўқ.


Исмлар сонини ҳисоблашга кетган вақт: 0.013124 сек.\nСавура (Savura) » арабча » ўғил бола\nсавр ойи (апрелъ)да туғилган қиз\nСада (Sada) » ўзбекча » ўғил бола\nсада (қайрағоч) дек мустаҳкам, чидамли. Шакллари: Садабой, Садагул, Садахон\n366 Синоним: Номаълум Ўз вариантингизни киритинг.\nСададдин (Sadaddin) » арабча » ўғил бола\nдиннинг тўғрилиги; диний адолат, диннинг ютуғи, устунлиги ёки диннинг ҳақгўй, адолатли кишиси. Шакллари: Садиддин\nСадан (Sadan) » арабча » ўғил бола\nСадриддин исмининг эркалаш-қисқартириш шакли\nСадар (Sadar) » арабча » ўғил бола\nтўғрилик, адолат; муносабат, мақсад\nСадат (Sadat) » арабча » ўғил бола\nСаидлар, аслзодалар авлодига мансуб бола. Қаранг Сайид\nСадатқул (Sadatqul) » арабча, ўзбекча » ўғил бола\nавлиёларнинг, аслзодаларнинг, Али авлодларининг қули\n179 Синоним: Номаълум Ўз вариантингизни киритинг.\nСадаф (Sadaf) » арабча » қиз бола\nтишли туғилган бола; садафдек тиш билан туғилган ёки садафдек бебаҳо, қимматли қиз\n285 Синоним: Номаълум Ўз вариантингизни киритинг.\nСадафгул (Sadafgul) » арабча, форс-тожикча » қиз бола\nсадаф тишли гулдек гўзал қиз\n152 Синоним: Номаълум Ўз вариантингизни киритинг.\nСадафой (Sadafoy) » арабча, ўзбекча » қиз бола\nтиш билан туғилган ойдек сулув қиз\nБошига ⇦ Олдинги 1 2 3 4 5 6 7 8 9 Кейинги ⇨ Охирига (121)


Эҳсон (ҳикоя) — manzur.uz\nmanzur.uz / 28.03.2022 210\nЎша куни болалар асаб касалликлари шифокорига навбат кўп, узун, диқққинафас коридор деярли тўлган, анчагина танилиб қолган мутахасисга кичкинтойларини кўрсатиш илинжидаги ота- оналар садага қўнган чумчуқлардай чуғурлашарди:\n-Кўпроқ денг ўргилай, – қўшилди, кўк рўмоли елкасига тушиб, сочлари тўзғиб қолган жувон. У озғин қўллари билан боласи эмаётган кўкрагини яширар экан, бир кўзи билан ўтиргани ўриндиқ қидирарди.\nУнинг гапини мақуллаб бош ирғаган олтмиш ёшлардаги онахон ҳам норози эди:\n— Гапирманг. Кеча келиним неварамни олиб келганди. Бояқиш кечга яқин ўзи касалхонага тушиб қолди. Хомиладорда. Анави икки келин ҳам оғироёқ экан, ҳеч бўлмаса яна беш-ўнтача стул қўйишса давлатлари камайиб қолармикан?\n-Йўқ, ҳамма жойда эмас, – деди, қўлидаги сут идишни боласининг оғзига тутаётган жувон, – аксарият поликлиникаларда денг. Тунов куни каттамни эндокринологга олиб боргандим. Ўттизтача ўриндиқ қўйишибди. Хусусийларда шароит зўр. «Налог»ларни суғуриб бўлса ҳам олишадию, битта стулни раво кўришмайди…\nУчта ўриндиқда тўртта бўлиб омонат ўтирган чақалоқлик келинлар ўнғайсизланиб, кўзларини яширишди.\nЖой берай дейишса қиш кийимида бола билан оёқда туришнинг ўзи бўлмайди, қийналиб қолишади. Ўтираверишса, тик турганларнинг олдида айбдордай, юришмаётган навбат ва шифокор ўтирган хона эшигига қараб пичирлашарди:\n— Илоҳим. Одамни қаранг. Боламнинг памперси ҳам тўлиб кетди.\n— Водийдан саҳар тўртда келганмиз. Бирор нарсаям еб олмабман. Сутим йўқ шекилли, эмса ҳам йиғлаяпти. «Жижи»си борлар навбатсиз киради, дейишса хурсанд бўлибман. Бу ерга келганларнинг ярмидан кўпида чақалоқку. Қолаверса ҳамманинг боласи касал…\n— Воҳидова… Воҳидова Шахло.\nҲозиргина нолиб турган жувон «биз» дея овоз бериб, шифокор ҳузурига кириб кетган чоғ эшик ёпаётган ҳамширанинг рўпарасида олти ёшлар чамасидаги қизалоқни етаклаган барваста эркак пайдо бўлди.\n— Ҳа, сиз кимсиз? Регистратурадан тартиб рақами ёзилган қоғозча олган бўлсангиз, қайд варақангиз билан беринг. Ўзим чақираман.\nНавбатда турган хотин-халаж чувиллаб кетди:\n-Қанақа вазирлик, уятингиз борми? Шунча одам, чақалоғи, ногирон боласи борлар ҳам кутиб турибдику…\n— Дўхтирнинг ўзи кеч келди. Қолмишига ётиб даволанаётган беморлар ҳам консультацияга олиб тушиб, анча вақтни олишди. Энди сиз пайдо бўлдингизми?\n— Мениям эшитинглар. Ўзим ҳам врачман. Худди сиздақа касалларим кутиб турибди. Неварамни кўрсатаману чиқаман. Ўн дақиқа ҳам кетмайдику. Телефон қилиб, айтиб қўйишган.\nСабр косалари тўлиб турган бўлса ҳам одамларнинг уни ўчди. Бирор куни шу шифокорга ҳам ишимиз тушиши мумкунку, деган истиҳолада тақдирга тан беришди.\nУ ҳамширанинг «ичкарида касал бор» деганига ҳам қарамай шахд билан эшикни очиб, «Ассалому алайкуууум» дея чўзилганча ортга тисарилиб турган қизчасини итариб кириб кетди. Бироқ, икки дақиқа ҳам ўтмай, шумшайганча қайтиб чиқди. Коридорнинг у бошига бориб, кимнингдир рақамларини териб, асабийлашиб баланд оҳангда гаплашди, арзи-ҳол қилди.\n-Алдамабманми? Ўзлари қўнғироқ қилдиларми?\n-Ҳа, қилди. Майли, неварангизни навбатсиз кўриб қўяман. Фақат сиз бунинг учун аввал мана шу одамлардан руҳсат олинг. Ана қаранг, ёш болалилар, ҳомиладорлар, сизга ўхшаб невара етаклаб келган кекса онахонлар ҳам бор. Ўзи эрталаб ярим соатга чўзилган «бешминутлик»ни деб кеч қолдим. Ичкарида ўтирган жувоннинг боласи оч қолганидан ва бош ички босими туфайли азобланиб чирриллаяпти. Сиз бўлса… Кейин буларни врачман деб алдаманг, мебель дўконининг эгаси, тадбиркорсиз. Буниям қўнғироқ қилиб айтишди. Нима, сиз кечроқ борсангиз, савдо тўхтаб қоладими? Ёки харидорларингиз аразлаб қолишадими ? Энди, қайтиб қўнғироқ қилинг. Ишдан олишса, амаллаб куним ўтар!\nТитраб турган шифокор шунча «ширин» гапдан сўнг шалвираб қолган эркакка яна бир карра нафрат билан назар ташлагач ичкарига кириб кетди.\nУзоқ-яқиндан келган ҳамюртларининг маҳзун қиёфаларига қараб, дунёда фақатгина ҳамма жойда сўзини ўтказадиган бойваччалар эмас, ҳеч қанақа таниш-билиши йўқ оддий одамлар ҳам борлигини ҳис қилди.\nЭл қатори-дўконида сотилаётган, уйида тиқилиб ётган кресло, юмшоқ стулларда эмас, тик оёқда, ўзлари чақиришмагунча сабр билан навбатини пойлади.\n…Уч кундан сўнг эса узун коридорда навбат пойлаётган одамларнинг бирортаси тик туриб қолмади. Қатор қўйилган янги стулларга бемор болажонларини ҳам ўтиргизиб олган хотин-халаж чумчуқдай чуғурлаб, қулай ўриндиқлар эҳсон қилган одамни тинмай дуо қилишар эди…\nKalit so`zlar: мебель, навбат, невропатолог, эҳсон\n«Агародимни тортиб олишмоқчи…»


Россияда коронавирусга чалинганлар сони 300 мингга етиб қолди\n29 октябр 2020, Тошкент вақти: 13:18\nМосква шаҳридаги Киев вокзалида олиб борилаётган дезинфекция ишлари.\nРоссияда сўнгги кеча-кундузда коронавирус инфекцияси юқтириб олиниши билан боғлиқ 9263 та аниқланган. Шу тариқа бу мамлакатда COVID-19 вирусига чалинганлар умумий сони 299 минг 941 нафарга етган.\nКоронавирус инфекцияси тарқалишига қарши тезкор штаб маълумотларига кўра, сўнгги суткада Россияда COVID-19 важидан 115 киши оламдан кўз юмган. Хасталик тарқала бошлаганидан бери эса қурбонлар сони 2 минг 837 га етган.\nБу орада вирус юқтириб олган беморлардан 76 минг 130 нафари соғайиб кетгани айтилмоқда.


Санкциялар Польшада экологик фалокат келтириб чиқариши мумкин - 07.06.2022, Sputnik Ўзбекистон\nСанкциялар Польшада экологик фалокат келтириб чиқариши мумкин\nПольша Россияга қарши санкциялар туфайли Болтиқбўйида фалокат юз беришини эълон қилди. 07.06.2022, Sputnik Ўзбекистон\nТОШКЕНТ, 7 июл - Sputnik. Польша томонидан Россияга қарши киритилган санкциялар Болтиқ денгизи учун экологик ҳалокат хавфини туғдирмоқда, деди Польшанинг “Sulzer Pumps Wastewater” компанияси ходими Михал Дудек Onet.pl нашрига берган интервьюсида.Қайд этилишича, Польша Ички ишлар вазирлиги апрель ойи охирида расмийлар Россия капитали билан алоқадорликда гумон қилган 35 фирма фаолиятини де-факто тақиқлаган. Рўйхатга, хусусан, канализация тозалаш ва ташиш соҳасида ишлайдиган “Sulzer Pumps Wastewater” Польша компанияси киритилган. Мамлакат бўйлаб юзлаб ташкилотлар унинг хизматларидан фойдаланган.“Ускуналар бузилган тақдирда канализация дарё, кўл ёки денгизга ташланади”, - деб тушунтирди Дудек.“Қурилма кафолат остида бўладими ёки йўқми, биз хизмат кўрсата олмаймиз ёки эҳтиёт қисмларни алмаштира олмаймиз. Экологик ҳалокат яқинлашмоқда”, - дейди у.Аввалроқ, Россия бош вазири ўринбосари Александр Новак Германия аҳолиси газ нархининг кўтарилиши фонида оммавий равишда ўтин захиралашни бошлаганини айтган эди. Шунингдек, Польша ҳукумати фуқароларга энергия нархининг ошиши сабаб ўрмонларда ўтин йиғишни таклиф қилаётгани ҳақида хабарлар тарқалганди.Хитойлик иқтисодчилар Ғарб Россияга қарши санкциялар билан ўзини ўзи жазолаганини айтган эди.\nпольша, россия, санкциялар\n© Sputnik / ДжусБерег пересыхающего Аральского моря.\nПольша Россияга қарши санкциялар туфайли Болтиқбўйида фалокат юз беришини эълон қилди.\nТОШКЕНТ, 7 июл - Sputnik. Польша томонидан Россияга қарши киритилган санкциялар Болтиқ денгизи учун экологик ҳалокат хавфини туғдирмоқда, деди Польшанинг “Sulzer Pumps Wastewater” компанияси ходими Михал Дудек Onet.pl нашрига берган интервьюсида.\nҚайд этилишича, Польша Ички ишлар вазирлиги апрель ойи охирида расмийлар Россия капитали билан алоқадорликда гумон қилган 35 фирма фаолиятини де-факто тақиқлаган. Рўйхатга, хусусан, канализация тозалаш ва ташиш соҳасида ишлайдиган “Sulzer Pumps Wastewater” Польша компанияси киритилган. Мамлакат бўйлаб юзлаб ташкилотлар унинг хизматларидан фойдаланган.\nДудекнинг сўзларига кўра, бир қанча шаҳар ва корхоналарнинг тозалаш иншоотларида ўрнатилган ускуналар ўн йилдан ортиқ вақтдан бери тўхтовсиз ишлаб келмоқда. Унинг тўсатдан ишламай қолиши Болтиқ денгизининг ифлосланиши хавфини туғдиради.\n“Ускуналар бузилган тақдирда канализация дарё, кўл ёки денгизга ташланади”, - деб тушунтирди Дудек.\nТаъкидланишича, агар бундай муаммо юзага келса, компания ходимлари уни бартараф эта олмайди. Унинг қўшимча қилишича, компаниянинг ёнилғи карталари блокланган, машиналар лизинг компанияси томонидан олиб кетилган, тўлов амалга оширилмагани учун телефонлар тез орада ўчади.\n“Қурилма кафолат остида бўладими ёки йўқми, биз хизмат кўрсата олмаймиз ёки эҳтиёт қисмларни алмаштира олмаймиз. Экологик ҳалокат яқинлашмоқда”, - дейди у.\nАввалроқ, Россия бош вазири ўринбосари Александр Новак Германия аҳолиси газ нархининг кўтарилиши фонида оммавий равишда ўтин захиралашни бошлаганини айтган эди. Шунингдек, Польша ҳукумати фуқароларга энергия нархининг ошиши сабаб ўрмонларда ўтин йиғишни таклиф қилаётгани ҳақида хабарлар тарқалганди.\nХитойлик иқтисодчилар Ғарб Россияга қарши санкциялар билан ўзини ўзи жазолаганини айтган эди.


«Лайк» босиш масъулияти ёки сизни бошқаришларига йўл қўйманг!\n«Лайк» босиш масъулияти ёки сизни бошқаришларига...\n11.03.2018 20:00 1 643\n«Иван Васильевич ўз касбини ўзгартирди» фильмидаги эпизоддан лавҳа: шоҳ зобитлари сарой томида «иблислар»ни икки томондан қуршаб олади. Шунда князь «Милославский» зўр хийла ўйлаб топади. Шартта чўқинади-ю, «жойим жаннатда бўлсин», — дея ўзини гўё юқоридан пастга ташлайдигандек кўрсатади. Кейин нима бўлганини яхши эсласангиз керак.\nБу — бир кино. Аммо ҳаётда ҳам, айниқса ижтимоий тармоқлар тобора оммалашаётган ҳозирги жамиятда, бундай ҳолатлар кам учрамаяпти. Сизнингча, қайсидир «иблис»нинг интернетдаги қутқусидан таъсирланиб, мусулмонларни «озод этиш» учун қирғинбаротга кетаётган ғўр-шўр ёшларнинг ўша фильмдаги бир тўда ахмоқ зобитдан қандай фарқи бор? Мен сезмаяпман. Бири ҳазил, бошқаси эса — фожиа эканини айтмаса...\nИжтимоий тармоқда фаолмисиз? Демак навбатдаги ўлжа — сиз!\nИжтимоий тармоқ дегани ҳақиқий топилма чиқдида! Хоҳлаган одаминг билан гаплашасан, истаганча фикр қолдирасан, «лайк» босасан, расмлар билан ўзингни кўз-кўз қиласан, газеталарда ёзилмайдиган хабарларни ўқийсан, телевизорда намойиш этилмайдиган лавҳаларни кўрасан, керак бўлса ўзинг жойлаштирасан... Хуллас, ахборот уммонида балиқдек яйрайсан. Бир эркинлик бўлса, шунча бўлар-да!\nКечирасиз-у, агар шундай ўйласангиз — бекорларнинг бештасини айтибсиз. Тармоқда саҳифангиз борми, тамом, сизнинг бу «эркинлигингиз» аллақачон ўрганиб бўлинган. Бугунги замонавий технологиялар терингизни рангидан тортиб, руҳиятингиз, дунёқарашингиз, моддий-маънавий аҳволингиз, ҳиссиётингизгача ўрганиш имконини беради. Қандай қилиб дейсизми? Оддий, сиз босаётган «класс» ёки «лайк» тугмалари орқали!\nМасалан, 2008 йилда Кембриж психометрия маркази илмий ходимлари Михаил Косински ҳамда Дэвид Стиллуэл томонидан ижтимоий тармоқ фойдаланувчиларининг психологик портретини аниқлаш мақсадида махсус алгоритм ишлаб чиқилган. Унга кўра 10 та «лайк» ёрдамида фойдаланувчи ҳақида унинг касбдошлари, 70 та — дўстлари, 150 та — ота-онаси, 300 та — турмуш ўртоғига нисбатан кўпроқ маълумот олишингиз мумкин. Сингапур миллий университети олимлари яратган алгоритм билан фойдаланувчининг оилавий шароитини 86 фоиз аниқлик билан айта оласиз.\nНима, дунёдаги нуфузли илмий муассасалар бошқа иши йўқлигидан «лайк» санаб ўтирибдими? Асло, бунинг ортида катта сиёсий мақсадлар, миллиар-миллиард сармоя ҳамда Сиз билан Мени ўша арзимас белгига мурожаат қилишимиздан манфаатдор кучлар ётибди.\n«Ким кўп маош олишни хоҳласа, класс боссин».\nАминманки, агар «Одноклассники» сайтида саҳифангиз бўлса, бир қоп пул сурати билан жойланган шунга ўхшаш постларга кўзингиз тушган. Одатда фойдаланувчилар ижтимоий тармоқда бирор фикр, сурат ёки бошқа материаллар улашганда, бу иши учун дўстларидан рағбат эшитишни, «виртуал авторитети»ни оширишни, кўпроқ «класс»га эга бўлишни истайди.\nБироқ, эътибор берсангиз, мана шу рухдаги, яъни нимагадир «класс» босишга ундовчи аксарият постлар кўпинча шахси номаълум «фойдаланувчилар» ёки қайсидир виртуал гуруҳ маъмури томонидан жойлаштирилади.\nХўш, уларнинг мақсади нима? Табиийки, ўзига тўқ ва ақли бутун одам бунақа «бекорчи» нарсаларга аҳамият бермайди. Аммо молиявий томондан қийналиб юрган ёки боши бўйнидан ўсиб чиққанлар қанча? Жилла қурса бир марта, майли виртуал бўлса ҳам, «бир арава кўкат»га ҳирс билан қарайди, шу қулинг айлансин учун битта «класс»ни аямайди. Қарабсизки, ўша номаълум «иблислар» учун пулга муҳтож, бунинг устига фикрсиз икки-уч минг авом — «ўлжа» тайёр. Истаган йўриғига ўйнатиши мумкин!\n«Кимнинг байроғи чиройлироқ:\nЎзбекистон, Қирғизистон ёки Тожикистон?»\nИжтимоий тармоқларда кўп учрайдиган сўровнома усулидаги яна бир пост. Аниқки, ҳар учала давлат байроғининг сурати ҳам илова қилинган бўлади. Сиздан нима кетди, ўз ватанингиз рамзи учун овоз берасиз, «класс» босасиз. Бироқ, билмайсизки, сиз бу хатти-ҳаракатингиз билан аслида фитна тарқатаяпсиз, «шайтон»нинг ноғорасига ўйнаяпсиз. Ишонмайсизми? Унда шу каби постларнинг «изоҳлар» қисмини ўқиб кўринг, ҳар иккита «коммент»дан биттаси ўзаро тортишувлар, қайсидир миллат шаънига отилган мағзава, ҳақорат ва таҳдиддан иборат.\nҚизиғи шуки, «иблислар» Қирғизистон байроғини, масалан Мадагаскар ёки Венесуэла эмас, балки айнан Ўзбекистон, Тожикистон ёхуд бошқа қўшни давлатларники билан таққослайди. Тўғрида, дунёнинг нариги чеккасидаги, дейлик малай халқи билан ўзбеклар ўртасида миллий низо чиқариш мумкинми?\n— Биз рақамли технологиялар эрасига қадам қўяяпмиз ва афсуски, бу жараён силлиқ кечмаяпти, — дейди медиакоммуникация соҳаси эксперти Сергей Моругин. — Яъни, ижтимоий онгни манипуляция қилиш ёки бошқаришнинг янги-янги технологиялари пайдо бўлаяпти. Айни пайтда мустақил тафаккурга таъсир ўтказиб, одамлар диққатини чалғитиш, улар онгига муайян фикрни сингдириш учун кеча-ю кундуз ҳаракат қилаётган тузилмалар, структуралар вужудга келди.\nАйниқса, ижтимоий тармоқ ва мессенжерларга ин қуриб олган экстремистлар, сохта «шайх»лар бу усулдан жуда кенг фойдаланаяпти. Улар томонидан жойлаштирилаётган суратлар, видеолар, хитобларнинг аксариятида — «Ҳой, гўрсўхта! диндошингни бўғизлаб кетишаяпти, сингилларингни зўрлашаяпти. Сен нега қараб ўтирибсан, келиб кофирнинг калласини сапчадай узмайсанми?» деган бузғунчи маъно яширин.\nЎз фикрига, диний ва дунёвий билимларга эга бўлмаган кишилар, айниқса ўсмир-ёшлар одатда бундай ахборотларни «фильтрлаб» ўтирмайди, яъни бу хабар қанчалик ҳақиқатга яқин, расмий манбаси борми, мусулмонлар учун «жон куйдираётган» чўққисоқол ўзи ким, қандай «кароматлар» кўрсатган, нега энди инсон ҳуқуқларини ҳимоя қилувчи юзлаб халқаро ташкилотлар қолиб, мени саҳифамда «дод-вой» солаяпти ва ҳоказо саволларга жавоб изламайди. Иродаси заифроқ бўлса (худо асрасин), «айбини» ювишга киришади.\nПсихология фанлари доктори, Украинадаги Ижтимоий ва сиёсий психология институти катта илмий ходими Вадим Васютинский шундай ёзади: «Ҳеч қачон биринчи таассурот таъсирига тушиб қолманг. Ижтимоий тармоқда қандайдир хабар, ҳодиса ёки муайян ҳаракатга чорловчи хитобларга кўзингиз тушса, энг аввало ахборотни «хазм қилиш» учун ўзингизга вақт беринг. Бироз «совигач», яна бир бор, қайта ўқиб чиқинг. Муҳими ахборотнинг манбаси, муаллифи, тайёрловчисига эътибор қилинг ва ўзингизга шундай савол беринг: «Бу иғво эмасми?». Бир сўз билан айтганда, ўз ҳиссиётингизга ўзингиз эгалик қилинг. Шундагина сизга тиқиштирилаётган сохта «оҳ-воҳлар» ортидан эргашиб кетмайсиз».\nижтимоий тармоқ лайкомания сўровнома


Туш китобида шакар талқини - Tushlar-tabiri.uz\nС - кириллча / Ш - кириллча\nТуш китобида шакар талқини\nШакарни тушимда кўрдим, туш табири\nТушингизда сиз шакарни кўрганингизда, у аслида сиз учун фақат фаровонликни башорат қилишига ишонмаслигингиз керак. Шунга ўхшаш маҳсулот нимани англатиши мутлақо аниқ эмас. Кўп туш китоблари бундай тушларни турли йўллар билан талқин қилади.\nШакар кукуни нима учун тушингизга кираётганини батафсил билиб олиш умидида сиз бир нечта туш китобларини кўриб чиқишингиз керак. Кўплаб туш таржимонлари сизнинг тушингизга батафсилроқ жавоб беришади, шунингдек, ҳаётдаги баъзи воқеаларни билиб олишга ёрдам беради.\nОилавий тушлар китобига кўра, шакар оилада пайдо бўладиган қийинчиликларни ваъда қилади. Бундай ҳолатдан азоб чекаётганингизда асоссиз ҳаяжон ва ҳасадни ҳис қила бошлайсиз. Тушда шакарни истеъмол қилиш — бу ҳақиқий муаммо. Бироқ, хафа бўлманг, барча қийинчиликлар олдиндан тугайди.\nУшбу туш китобида тушнинг сабаби берилган, унда сотувчидан ушбу маҳсулотнинг нархини билиб оласиз. Тушнинг ушбу мазмуни ўзингизни энг ёмон душманлардан ҳимоя қилиш зарурлиги тўғрисида огоҳлантиради. Агар тушида жуда кўп миқдордаги шакар бўлса, унда катта қийинчиликларни кутиш мумкин, буларнинг олдини олиш мумкин эмас, ҳатто бунинг учун жуда катта куч ишлатилади.\nАёллар тушлари таржимонининг сўзларига кўра, шунга ўхшаш лаҳза нимани башорат қилаётгани ҳақида батафсил тушунтириш ҳам берилган. Шакарни тушида кўрдиш — аслида қийинчиликларга тайёр бўлинг. Эҳтимол, рашк туфайли эр-хотинлар ўртасида тушунмовчиликлар ва низолар бўлиши мумкин. Шакар билан тушида чой ичиш жуда тез орада ҳақиқатда мавжуд бўлган барча муаммолар ҳал қилинишини англатади.\nШакарни ўзингиз сотсангиз ҳар қандай бизнесга катта куч сарфлашни англатади. Фақатгина бу ҳолатда катта йўқотишларни тахмин қилиш мумкин. Агар сумкадан бир оз токилган бўлса, унда зарар катта бўлмайди ва, эҳтимол, умуман сезилмайди.\nМиллернинг туш китобига кўра талқинлаш.\nБундай туш моддийликдаги муаммоларни башорат қилади. Миллернинг фикрига кўра, тозаланган шакарни аниқлик билан талқин қилиш мумкин. Мақсадга йўлда тўсиқлар ва қийинчиликларни англатади шакар сумкасини кўриш. Режаларни амалга ошириш жуда қийин бўлади, сизни етарли кўнгилсизлик, қўрқув ва ташвишларга дош беришингиз кутилади.\nАгар берилган кўза ёки пиёла ширин кукунга тўлган бўлса, иккиланманг, ҳар қандай ишда омад сиз томонда бўлади. Сиз барча имтиёзларга эга бўласиз, шу жумладан, ҳеч қачон орзу қилмаган нарсаларингизга ҳам. Омад узоқ вақт сиз томонда бўлади.\nТушида шакар сотиб олиш, ҳар қандай корхонада сезиларли фаровонликга. Бундан ташқари, омад сизнинг шахсий ҳаётингизда ҳам сизга ҳамроҳ бўлиши мумкин. Жуфтига эга бўлмаган одамлар, ниҳоят, буни топадилар ва турмуш қурган жуфтликлар уйғун муносабатларга эга бўлишдан хурсанд бўлишади. Севги ўзаро ва самимий бўлади.\nНима учун шакар тўкилиши тушингизга кирганини қизиқасизми? Агар сиз бундай туш кўрган бўлсангиз, аслида узоқ вақт машаққатли иш учун тайёрланинг. Рафинад ёшлар учун кўнгил очиш, ўйин-кулги ва бепарво ҳаёт босқичини башорат қилади. Тушдаги таржимон ҳар қандай ёш тоифасидаги адолатли жинс вакилига ўзини ёмон ғийбат ва туҳматдан ҳимоя қилишни тавсия қилади.


Хитойлик аёл энг узун киприклар рекордини янгилади – видео - 15.06.2021, Sputnik Ўзбекистон\nХитойлик аёл Ю Цзянся беш йил олдин ўзи ўрнатган жаҳон рекордини янгилади. 15.06.2021, Sputnik Ўзбекистон\nТОШКЕНТ, 15 июн — Sputnik. Хитойлик аёл Ю Цзянся беш йил олдин ўзи ўрнатган жаҳон рекордини янгилади. Гиннесс рекордлар китоби веб-сайтига кўра, унинг киприклари узунлиги 20 сантиметрдан ошади.Аёл ўзидаги бу ғайриоддий хусусиятни 2015 йилда сезиб қолиб, шифокорларга мурожаат қилади. Аммо улар ҳозирча бунинг сабабини топа олмадилар.Гиннесс рекордлар китоби хитойлик аёл энг узун киприклар соҳибаси сифатида икки марта қайд этган: 2016 йилда 12 сантиметрдан ошган, 2021 йилда эса 20,5 сантиметрга етган.\n14:38 15.06.2021 (янгиланди: 14:42 15.06.2021)\n© Официальный сайт Книги рекордов ГиннессаКитаянка Ю Цзянься стала рекордсменкой Книги Гиннесса по длине ресниц\nХитойлик аёл Ю Цзянся беш йил олдин ўзи ўрнатган жаҳон рекордини янгилади.\nТОШКЕНТ, 15 июн — Sputnik. Хитойлик аёл Ю Цзянся беш йил олдин ўзи ўрнатган жаҳон рекордини янгилади.\nГиннесс рекордлар китоби веб-сайтига кўра, унинг киприклари узунлиги 20 сантиметрдан ошади.\nАёл ўзидаги бу ғайриоддий хусусиятни 2015 йилда сезиб қолиб, шифокорларга мурожаат қилади. Аммо улар ҳозирча бунинг сабабини топа олмадилар.\nГиннесс рекордлар китоби хитойлик аёл энг узун киприклар соҳибаси сифатида икки марта қайд этган: 2016 йилда 12 сантиметрдан ошган, 2021 йилда эса 20,5 сантиметрга етган.


Масофавий ишлаганда ойлик миқдорида ўзгариш бўладими?\nБу саволга Бандлик ва меҳнат муносабатлари вазирлиги инспектори Гулруҳ Ниёзметова қуйидагича жавоб берди:\n- Ўзбекистон Республикаси Бандлик ва меҳнат муносабатлари вазири тасдиқлаган, Адлия вазирлигидан жорий йилнинг 28 мартида рўйхатдан ўтган низомда карантин даврида иш берувчилар ходимларнинг розилиги билан меҳнат шартномага тегишли ўзгартириш киритиши, уларни масофавий иш усулида, мослашувчан иш жадвалида ёки уйда ишлашига рухсат бериши мумкин.\nБунда вазиятга кўра ходимнинг меҳнатига ҳақ тўлаш қуйидагича амалга оширилади.\nМеҳнатга ҳақ тўлашдаги соатбай асосида - ходимнинг масофавий ишга ўтказилгунга қадар белгиланган тариф ставкаси (лавозим оклади)дан келиб чиққан ҳолда, меҳнатга ҳақ тўлашдаги ўрнатилган нархлардан келиб чиққан ҳолда белгиланади.\nДемак, ходимнинг ойлик иш ҳақлари у иш берувчи билан тузган меҳнат шартномасида назарда тутилган тартибда тўлиқ тўлаб берилади.\nАгар ходим карантин чора-тадбирлари белгиланган вақтда ўз ҳисобидан таътил олган бўлса, таътил муддатидан қатъий назар ана шу давр ходимнинг иш стажига киради.\nШунингдек, ўриндошлик асосида ҳамда бир неча касбда ва лавозимда ишлаш тартиби тўғрисидаги низомга кўра, ходим ўзининг асосий ишини бажаришидан ташқари асосий ишидан бўш вақтида меҳнат шартномаси асосида бошқа ҳақ тўланадиган ишни бажариши мумкин. Ходимнинг илтимосига кўра, ўриндошлик асосидаги иш унинг меҳнат дафтарчасига киритилади ҳамда ишлаган даври меҳнат стажига ҳисобланади.\nКарантин зонасида бўлган шахсларга ҳақ тўлаш тартиби қандай?\n- Мен банкда ишлайман. Февраль ойида ўз ҳисобимдан таътил олиб оилам билан Россияга бордик. Март ойида эса карантин сабабли йўллар ёпилди. Чартер рейс орқали қайтиб келганимизда бизни 14 кун муддатга карантинга олишди. Изоляция бўлимида ҳам яна 14 кун бўлдик. Ҳозир қўлимда 28 кун карантинда бўлганим ҳақида маълумотнома бор. Менга ушбу маълумотнома билан ҳақ тўланадими? Кадрлар бўлимидагилар мендан касаллик варақаси олиб келишимни талаб қилишди? Бу тўғрими?\nУшбу саволга Адлия вазирлиги мутахассислари қуйидагича жавоб берди:\n- Президентимизнинг 2020 йил 19 мартдаги "Коронавирус пандемияси ва глобал инқироз ҳолатларининг иқтисодиёт тармоқларига салбий таъсирини юмшатиш бўйича биринчи навбатдаги чора-тадбирлар тўғрисида"ги фармонида карантинда бўлган шахсларга ҳақ тўлаш масаласи акс этган.\nФармонга кўра, коронавирус инфекцияси билан зарарланиши ёки зарарланган деб гумон қилиниши муносабати билан карантинга жойлаштирилган ота-оналар (улар ўрнини босувчи шахслар, васийлар, ҳомийлар), шунингдек, уларнинг 14 ёшгача бўлган боласини парвариш қилаётган шахсларга ўртача ойлик иш ҳақининг 100 фоизи миқдорида вақтинча меҳнатга қобилиятсизлик нафақаси тўланади.\nЎзАдан олинди. >Андижон шаҳридаги 11-умумтаълим мактаби инглиз тили ўқитувчиси.


БМТ раҳбариятининг маълум қилишича, Қибриснинг грек ва турк лидерлари орасидаги оролни бирлаштиришга қаратилган музокаралар муваффақиятсиз тугаган.\nИкки томонлама музокараларда воситачилик қилган БМТ Бош котиби Кофи Аннан “афсуски, тинчлик музокаралари самара бермади”, дер экан, жараёнга якуний нуқта қўйиш кераклигини қайд этди.\nАннан Қибрис греклари президенти Тассос Пападопулос ва турклар лидери Рауф Денкташни оролнинг 29 йиллик бўлинишига чек қўйиш мақсадида музокаралар бошлашга даъват этган ва бу жараёнга воситачилик қилган эди. Унинг таклифига кўра, греклар ва турклар 30 март куни алоҳида референдумлар ўтказиб, Қибриснинг яхлит орол сифатида 2004 йилда Европа Иттифоқига қўшилишини таъминлашлари кўзда тутилган эди. Бироқ, якунларга кўра, Европа Иттифоқига халқаро ҳамжамият томонидан тан олинган қибрислик греклар ҳукумати қабул қилинади. Иттифоққа қабул қилиниш ҳақдаги ҳужжатни ҳукумат келаси ойда, аниқроғи 16 апрелда имзолайди.


Абитуриентмисиз? Унда буни ўқишингиз шарт!\nОлий таълим муассасаларига қабул жараёни, тест синовларидаги янгиликлар ҳақида Вазирлар Маҳкамаси ҳузуридаги Давлат тест маркази директори ўринбосари Қаҳрамон Ҳақбердиев ЎзА мухбирига қуйидагиларни сўзлаб берди.\nАбитуриентлар учтагача бакалавриат таълим йўналишида танловда иштирок этиш ҳуқуқига эга\nДавлатимиз раҳбарининг 2019 йил 14 майдаги “Олий таълим муассасаларига тест синовлари орқали қабул қилиш тизимини такомиллаштириш бўйича қўшимча чора-тадбирлар тўғрисида”ги қарори билан янги ўқув йили қабулидан бошлаб абитуриентларга олий таълим муассасасига ўқишга киришда мувофиқ келувчи фанлар мажмуаси бир хил бўлган учтагача бакалавриат таълим йўналишида танловда иштирок этиш ҳуқуқи берилди. Таълим йўналишларини танлашда нечта олий таълим муассасаси (1, 2 ёки 3 та), жуғрофик жойлашуви аҳамият касб этмайди. Масалан, 3 та таълим йўналиши 1 та, 2 та ёки 3 та олий таълим муассасасидан танланиши, олий таълим муассасалари абитуриент яшайдиган ҳудудда ёки Тошкент шаҳрида ёинки вилоятларда жойлашган бўлиши мумкин. Бироқ танлашда бажарилиши, эътибор берилиши шарт бўлган томонларини қайд этиб ўтамиз.\nТаълим йўналишларини танлашда тест синови топширилувчи фанлар мажмуаси (фанлар кетма-кетлиги, баҳолаш мезонлари) бир хил бўлиши лозим. Абитуриент томонидан таълим йўналишларига устуворлик белгиланади. Тўплаган баллари миқдори биринчи устуворлик берилган таълим йўналишига хоҳ давлат гранти, хоҳ тўлов-контракт бўйича тавсия этишга етадиган бўлса, иккинчи ва учинчи таълим йўналишлари бўйича танловда иштирок эта олмайди. Агар биринчисига етмай, иккинчисига етса, демак, учинчи таълим йўналиши бўйича танловда иштирок эта олмайди.\nАгар абитуриент тест синови натижалари (баллари) танланган таълим йўналишларининг биринчисига тўлов-контракт асосида, иккинчисига давлат гранти бўйича етадиган бўлса, у биринчи устуворлик берган таълим йўналишига тўлов-контракт асосида ўқишга тавсия этилади, иккинчисига давлат гранти бўйича эмас.\nТашкилий жиҳатларнинг кўп вақт ва куч талаб қилиши, абитуриентлар сонининг кескин ортиши муносабати билан 2019/2020 ўқув йили қабулидан бошлаб олий таълим муассасасига ўқишга қабул қилиш бўйича кириш тест синовлари июль-август ойларида ўтказилади.\nАбитуриентлар қандай тўловни амалга оширади?\n2019 йилги тест имтиҳонларидан бошлаб ўтган йилги ёки ундан олдинги йилги тест синовларидан ўта олмай бу йил яна ҳужжат топшираётган абитуриентлар учун энг кам иш ҳақининг ярим баравари миқдорида тўловни амалга ошириш таклиф қилинмоқда. Учта таълим йўналишини танлаган абитуриентлар бир марталик тўловни амалга оширади. Абитуриентлар орасида тушунмовчилик бўлмаслиги учун алоҳида қайд этиш керакки, 3 таълим йўналиши танланган бўлса-да, тўлов миқдори ўзгармайди, энг кам иш ҳақининг 50 фоизи.\nЖорий йилда мактаб, лицей ёки коллежни битирган абитуриентлар, ногиронлиги бўлган шахслар ва тўлиқ давлат таъминотида бўлганлар учун тўлов қўлланмайди.\nТест синовларига тўловнинг жорий этилиши амалда тайёргарликсиз келаётган, билимсиз ва ноқонуний мақсад билан иштирок этаётган абитуриентлар сонининг ва тест синовлари жараёнида ўзгадан ёрдам олиш ёки ёрдам бериш ҳолатларининг камайишига олиб келади. Ушбу ҳолат хорижий мамлакатларда кенг тарқалган бўлиб, олий таълим муассасалари томонидан ўтказиладиган тест синовларида жорий этилган.\nАбитуриентлардан тушган тўловлар тест синовларини янада сифатли ва қулай шароитларда ташкил этиш билан боғлиқ харажатларни молиявий таъминлашга йўналтирилиши режалаштирилган. Белгиланган тартиб қоидага мувофиқ, абитуриентнинг тест синовида тўплаган баллари ҳақидаги маълумот тест синови ўтказилган куннинг эртасига, унинг талабаликка тавсия этилгани ёки этилмагани бўйича белгиланган тартибда тасдиқланган танлов натижаси тест синовларини ўтказиш жараёни тўлиқ якунлангандан кейин бир ҳафта муддат ичида Давлат тест марказининг расмий веб-сайтида эълон қилинади.\n2019/2020 ўқув йили қабулидан бошлаб Ўзбекистон Республикаси таълим муассасаларига қабул қилиш бўйича Давлат комиссияси томонидан белгиланадиган давлат олий таълим муассасаларига бакалавриатга ўқишга кириш учун абитуриентлар Давлат хизматлари марказлари ёки Ўзбекистон Республикаси Ягона интерактив давлат хизматлари портали орқали мурожаат қилади.\n2020/2021 ўқув йилида янги имкониятлар жорий этилади\n2020/2021 ўқув йили қабулидан бошлаб тест фанлари мажмуаси икки бўлимга ажратилиб, 1-бўлимга барча тест топширувчи абитуриентлар учун мажбурий 3 та фан – она тили (ўзбек тили, қорақалпоқ тили, рус тили), математика ва Ўзбекистон тарихи, 2-бўлимга даъвогарлик қилинаётган бакалавриат таълим йўналишига мос иккита фан киритилади. Мажбурий фанлар бўлимидаги тест топшириқлари соддалаштирилган бўлиб, абитуриентларнинг умумий саводхонлиги ва таянч билимларини баҳолашга йўналтирилади.\nЭнди абитуриент доимий истиқомат қиладиган жойида тест синовини топшириш имкониятига эга. Абитуриентга ўзи рўйхатдан ўтадиган, аниқроғи, доимий истиқомат қиладиган жойида ёки иш юзасидан бошқа вилоятда бўса ҳам унга тест синовида иштирок этиш имконияти берилиши мумкин. Бу ортиқча вақт, маблағ сарфланишининг, сарсонгарчиликларнинг олдини олади. Тест синовлари ўтказилиши учун вилоят марказидан катта сиғимдаги бинолар танлаб олинади ва амалдаги талабга кўра тайёрланади.\nКелгусида Қорақалпоғистон Республикаси, Тошкент шаҳри ва вилоятларнинг маъмурий марказларида тест синовларини ўтказиш мақсадида катта сиғимли бино ва иншоотлар қурилади.\nТест синови саволларида ўзгариш бўладими?\nЖорий йилдан бошлаб саволларга хариталар, графика қўшилади. Саволлар дарсликлар бор бўлган маълумотлар асосида тузилмоқда. Яъни яхши ўқувчи мактаб дарслигида тарихдан атлас ва контур харита ҳақида маълумоти бўлиши керак. Бу режа ДТМнинг тест дастурида азалдан бўлган, шу пайтгача техник имкониятлар етарли бўлмагани, чоп этишдаги имкониятнинг чеклангани учун бундай саволлар киритилмаган.\n2019/2020 ўқув йили олий таълим муассасалари бакалавриатига кириш қабул тест синовларига тайёргарлик кўриш учун таълимни бошқариш бўйича ваколатли давлат органлари томонидан тавсия этилган дарсликлардан фойдаланиш мумкин. Тест топшириқлари амалдаги тартибга биноан умумий ўрта ва ўрта махсус, касб-ҳунар таълимининг умумтаълим фанлари ўқув дастурларига мувофиқ тузилади. Жорий йилда тест синовларига тайёргарлик кўришда фойдаланишга тавсия этилган дарсликлар билан биргаликда ўқув дастурларида ўрганиш назарда тутилган айрим бадиий адабиётлар келтирилган. Тест топшириқларига ушбу бадиий адабиётлардан тузилган саволлар ҳам киритилади.\nШунингдек, тест топшириқлари ҳар йили камида уч маротаба экспертизадан ва апробациядан ўтказилади. Тест синовларини ўтказиш жараёнида ҳар бир таълим йўналиши бўйича барча абитуриентлар учун бир хил мураккабликдаги тест топшириқлари китоблари шакллантирилади, бир хил талаб ва шароит бўлади.\nМиллий ёки халқаро сертификатга эга абитуриентга имтиҳонларсиз максимал балл берилади\nЎзбекистон Республикаси Вазирлар Маҳкамасининг “Олий таълим муассасаларига ўқишга қабул қилишда миллий ҳамда халқаро баҳолаш тизими сертификатларини татбиқ қилиш тўғрисида” 2019 йил 13 майдаги қарори бўйича мазкур қарор ўзида чет тилини билиш даражаси бўйича тегишли сертификатга эга бўлган абитуриентларни қўллаб-қувватлаш ва 2019/2020 ўқув йилидан бошлаб олий таълим муассасаларига ўқишга қабул қилишда миллий ҳамда халқаро баҳолаш тизимлари сертификатларини татбиқ қилиш, шунингдек кириш синовларида белгиланган имтиёзларни (миллий ёки халқаро сертификат олинган чет тили фанидан тест синовисиз максимал балл берилишини) акс эттирган.\n2019/2020 ўқув йилида чет тиллари асосий фан сифатида киритилган бакалавриат таълим йўналишлари учун миллий сертификат ёки халқаро имтиҳон тизимлари бўйича тилни билиш даражалари В2 ва ундан юқори даража белгиланди.\n2019/2020 ўқув йилида чет тиллари асосий фан сифатида киритилмаган бакалавриат таълим йўналишлари учун миллий сертификат ёки халқаро имтиҳон тизимлари бўйича тилни билиш даражалари В1 ва ундан юқори даража белгиланди.\n2020/2021 ўқув йилидан бошлаб тест синовлари (касбий (ижодий) имтиҳон) мажмуасига чет тили фани киритилган барча (асосий ёки асосий бўлмаган фан эканлигидан қатъи назар) бакалавриат таълим йўналишлари учун миллий сертификат ёки халқаро имтиҳон тизимлари бўйича тилни билиш даражалари В2 ва ундан юқори даража татбиқ этилади.\n2019 йилга қадар Давлат тест маркази томонидан берилган миллий сертификатнинг имтиёзи ушбу сертификатларнинг амал қилиш муддати даврида сақлаб қолинди.\nБакалавриат таълим йўналишларига мос тест синови топшириладиган фанлар мажмуаси, баҳолаш мезонлари, тест топшириқлари сони, тест синовларини ўтказишнинг аниқ муддатлари Ўзбекистон Республикаси таълим муассасаларига ўқишга қабул қилиш бўйича Давлат комиссияси томонидан белгиланади.\nСиртқи таълим шакли учун ҳам имтиёзлар борми?\nСиртқи, кечки таълим йўналишларида таҳсил тўлов асосида амалга оширилади, шуларни ҳисобга олсак, давлат гранти асосида ўқиш ҳуқуқини берувчи имтиёзлар ушбу таълим турларига татбиқ этилмайди.\nЎзбекистон Республикаси Вазирлар Маҳкамасининг 2019 йил 27 апрелдаги қарори асосида амалдаги тартибга киритилган ўзгаришларга мувофиқ олий таълим муассасалари бакалавриатининг сиртқи таълим шаклига ўқишга қабул қилиш Давлат тест маркази томонидан ўтказиладиган кириш тест синовлари ёки олий таълим муассасаларида ўтказиладиган кириш имтиҳонлари (касбий (ижодий) имтиҳон, ёзма имтиҳон) орқали танлов асосида амалга оширилади. Сиртқи таълим олишни ҳоҳловчи абитуриентлардан меҳнат стажи талаб қилинмайди.\nАгар Давлат комиссиясининг қарорига кўра сиртқи таълим шакли қабули учун Давлат тест маркази томонидан тест синовлари ўтказиладиган бўлса, 3 та таълим йўналишини танлаш имконияти сиртқи таълим шакли учун ҳам татбиқ этилади.\nСоҳа янгиликларига доир саволлар бўлса call center ташкил этилган\nДавлат тест марказида Call center ташкил этилган, унга 1195 қисқа рақам орқали мурожаат қилиш, дарҳол жавоб олиш имконияти мавжуд.\nСайтимизни кузатишда давом этинг. ОТМларга қабул жараёнлари бошланиши ҳақида батафсил маълумот берамиз.


8-март - Халқаро хотин-қизлар куни. Дилларда янграган туйғу\n2010 йил 5 март\n8-март - Халқаро хотин-қизлар куни. Дилларда янграган туйғу\nАёл — борлиқ кўзгуси. Унинг гўзаллиги оламни чароғон этади, чунки унинг нияти пок, ўзи пок. Шу боис уни авайлаб-асраган юртнинг келажагини порлоқ деб нақл қилишади. Шу маънода, буни Ўзбекистонимизга ва унинг бири-биридан латофатли, оқила ўзбек аёлларига нисбат қилсак, хато бўлмайди.\nБу бежиз эмас. Истиқлол туфайли меҳнатда бахти очилган аёллар жуда кўп. Уларнинг орасида қанчадан-қанча ҳунарманд онахонлар, чевар опалар, фермер аёллар, турли-туман касб соҳибалари бор. Давлатимизнинг юксак унвонларию нишонларига сазовор бўлган фидойи ва меҳнаткаш, элим деб, юртим деб ёниб яшаётган аёлларимизнинг саноғига етиб бўлмайди. Баъзан ана шундай қалб соҳибалари даврасида ўзимни қўярга жой тополмайман. Уларга таъзим қилгим, раҳмат айтгим келаверади. Тўғриси, мен ҳам Истиқлол шарофати ва Юртбошимизнинг кўрсатган эътибори, эъзозидан саодатга мушарраф бўлган аёллардан бириман.\nЭсимда, бундан ўн йил муқаддам Каттақўрғонда оддий ўқитувчи эдим. Кейинчалик маҳалладошларимнинг ишончли вакиласи сифатида уларнинг тилак ҳамда истакларини масъул идораларга етказиш ва уларни ҳал этишга ёрдамлашиш бахтига муяссар бўлдим. Йиллар ҳаётимни, қарашларимни ўзгартирди, интилишу мақсадларим моҳияти халқ фаровонлиги, Ватан тараққиётида эканлигини янада теранроқ тушуниб етдим. Олий Мажлис Сенатининг аъзоси бўлдим. Тошкентга келиб, Сенатнинг Фан, таълим, маданият ва спорт масалалари қўмитасининг доимий асосда ишловчи сенатори сифатида мамлакатимиз тақдирида муҳим аҳамият касб этадиган қонун ҳужжатлари қабул қилинишида иштирок этиш бахтига эришдим.\nЎтган беш йиллик фаолиятимизда Сенат томонидан 250 дан ортиқ Қонун кўриб чиқилди. Уларнинг ҳар бири атрофидаги тортишувлар, баҳс-мунозаралар жараёни шу қадар жўшқин кечдики, ундаги умумдавлат ва минтақалар манфаатлари уйғунлигини мувофиқлаштириш, муштарак жиҳатларини шакллантиришда муайян тажриба тўплашга муваффақ бўлдик.\nДарҳақиқат, бугун ўзбек аёллари давлатимиз ва жамиятимизнинг юксак ғамхўрлиги, ардоғи, эътиборида. Хусусан, Президентимизнинг 2004 йил 25 майда қабул қилинган “Ўзбекистон Хотин-қизлар қўмитаси фаолиятини қўллаб-қувватлаш борасидаги қўшимча чора-тадбирлар тўғрисида”ги Фармони доирасида амалга оширилаётган ишлар аёлларнинг манфаатларини ҳимоя қилиш, оилада ва жамиятда уларнинг мавқеини янада баланд поғонага кўтаришда катта имконият яратди. Чунончи, “Соғлом она — соғлом бола” ғоясини ўзида мужассам этган дастурлар асосида соғлиқни сақлаш тизимида жиддий янгиланишлар юз берди: замонавий тиббий ускуналар билан жиҳозланган диагностика, скрининг ва перинатал марказлари, янги туғуруқхоналар қурилди. Оналик ва болалик муҳофазаси устувор йўналишга айланди.\nБу юксак эътиборнинг яна бир муҳим жиҳати шундаки, етук билим, тегишли малакага эга бўлган оқила ва доно аёлларимизга ҳаётнинг барча жабҳасида ўзларига муносиб ўрин эгаллашлари учун кенг йўл очилди. Шахсан Президентимиз ташаббуси билан сайлов тўғрисидаги мавжуд қонунларимизга Олий Мажлис ва маҳаллий вакиллик органларига номзод кўрсатишда ҳар қайси сиёсий партия томонидан хотин-қизлар учун камида 30 фоиз ўрин ажратиш шарти белгилаб қўйилганлиги аёлларнинг халқимиз ишончли вакиллари сифатида фаолият юритишларига қатъий асос бўлди.\nАйтиш жоизки, ана шундай беқиёс қўллаб-қувватлаш натижасида бугунги кунда кучли фуқаролик жамиятини барпо этишда хотин-қизларимизнинг қўшган ҳиссаси сезиларли даражада ортди. Масалан, 2009 йил охирида бўлиб ўтган сайловлар аёлларимизнинг сиёсий маданияти ўсганлигини, сиёсий тафаккури чуқурлашганини кўрсатди.\nАйни пайтда янги таркибдаги Олий Мажлис Қонунчилик палатаси депутатларининг 33 нафарини, Сенат аъзоларининг 15 нафарини хотин-қизлар ташкил этади. Бу рақамлар шунчаки кўрсаткич эмас, юртимизда аёлларнинг шону шавкатини, бугунги қадр-қимматини билдирувчи воқеликнинг ёрқин исботидир.\nМухтасар айтганда, бугун ўзбек аёлининг қалбида янграган туйғуга қулоқ тутсангиз, унда беадад ризолик, шукроналарни эшитасиз. Унинг шодонлигидан хабардор бўласиз. У билан бирга қувонасиз, бахтли дамлари учун Истиқлолга, унинг меъморига таъзим бажо келтирасиз.\nХалқ сўзи газетаси, 2010 йил 5 март


Интернетда триатлончи қиз муносиб тақдирланмагани муҳокама қилинди. Аслида нима бўлганди?\nИнтернетда триатлон бўйича Марказий Осиё чемпионатида ғолиб бўлган қизга iPhone эмас, унинг ғилофи совға қилингани борасида видео тарқалди. Чиндан ҳам шундай бўлганмиди? Масалага ойдинлик киритиш мақсадида Қаршида бўлдик.\nҚаршилик 16 ёшли Феруза Элиева триатлон бўйича ўз ёш тоифасида Марказий Осиё ва Ўзбекистон чемпиони бўлган. 5 йилдан буён триатлон билан шуғулланаётган 16 ёшли қизга бу ғалабалари учун мусобақа ташкилотчилари томонидан спорт атрибутлари ва телефон ғилофи совға қилинган.\n«Қизим жорий йилнинг 5-6 июн кунлари Тошкентда ўтказилган Марказий Осиё кубогида ўз ёш тоифасида биринчи ўрин, аёллар ўртасидаги баҳсларда бешинчи ўринни эгаллади. Ўзбекистон чемпионатида ҳам ёш тоифасида биринчи, аёллар ўртасида учинчи ўринни эгаллади. Очиғи, бу муваффақияти ҳаммамизни ниҳоятда руҳлантирди.\nУч-тўрт йил аввал Ферузанинг мусобақаларда қатнашиши учун транспорт, ётоқхона ва спорт жиҳозларини ўзимиз ҳисобимиздан тўлардик. Масалан, триатлонда фойдаланиш мумкин бўлган профессионал велосипеднинг нархи 40 миллион сўмгача. Бунақасини олиб беришга ҳамманинг ҳам қурби етмайди. Шу сабабли қизим икки-уч йил «танка» номли велосипедда машқ қилди. Унинг оғирлиги 25 килограммдан кам эмасди. Таққослаш учун айтаман, спорт велосипедлари 3-5 килограмм атрофида бўлади.\nФеруза муваффақиятга эриша бошлагач, Қашқадарё вилояти техник ва амалий спорт турлари бўйича «Ватанпарвар» маркази ҳомийлик қила бошлади. Марказ мусобақаларда қатнашиши учун транспорт билан таъминлаб келяпти. Шунингдек, бироз эски бўлса ҳам (12 йил аввал харид қилинган) велосипед ажратди», дейди Ибодулла Чулиев.\nИбодулла ака ҳозирги вақтда қизи Ферузанинг спорт билан кўнгилдагидек шуғулланиши учун шароит яратиб берилмаётгани унинг иродасига салбий таъсир қилиши мумкинлигини қўшимча қилди.\n«Спортчининг муваффақияти омили иккита. Бири жисмоний, иккинчиси руҳий қувват. Жисмоний кучи сабаб қизим чемпион бўлди, аммо унга руҳий рағбат берилмади. Масалан, Ферузанинг Марказий Осиё ва Ўзбекистон чемпиони бўлгани ҳақида вилоят масъулларига хабар берилди. Аммо уни икки дона гул билан кутиб олиш ҳам кимларгадир малол келди. Пул ёки қандайдир мукофот керакмасди, озгина бўлса-да эътирофнинг ўзи ҳам катта руҳий қувват бўларди. Биз чемпион фарзандларимизни оддийгина кутиб олишга ҳам ярамадик, улар ёлғиз уйга кириб келишди. Мана шу алам қилди», дейди Чулиев.\nМаълум бўлишича, Феруза Элиеванинг муваффақияти вилоят жамоатчилиги, хусусан спортга масъул ташкилотлар томонидан умуман эътиборга олинмаган.\n«Дастлаб сузишни ўргандим. Кейин триатлон билан шуғулланиш таклифини беришди. Чунки ушбу спорт турида қизлар кам. Триатлон менга ёқди. Бунда қайсидир босқичда ортда қолсангиз, кейинги босқичда жисмоний имкониятингиз ёки иродангиз билан рақибларингизга етиб оласиз. Шу ўринда менинг муваффақиятга эришишимда қўллаб-қувватлаган, тарбиялаган мураббийларимдан, хусусан, Юлдуз Жўраева ҳамда доим ёнимда бўлган, далда берган дадамдан миннатдорман. Мусобақа ва машғулотларда жуда кўп жароҳат оламан, мана шундай вақтларда дадам қўллаб-қувватлаб турадилар», дейди Феруза Элиева.\nИбодулла Чулиев қизининг кучига, иродасига ишонар экан, келгусидаги мақсадларини ҳам билдирди. Шу кунга қадар Ферузани шуғуллантириш учун Россиядан ўзига таклиф билдирилганини маълум қилар экан, ҳозирча бундай таклифларни рад этаётганини маълум қилди.\n«Қизим Осиё чемпиони бўлди, мен бу билан тўхтамайман. Менга майли молиявий томондан эмас, руҳий кўмак бериб туришса ҳам жаҳон, олимпиада чемпионини тайёрлай оламан», дейди Ибодулла Чулиев.\niPhone берилиши керакмиди?\nШов-шувга сабаб бўлган ушбу мавзуга Триатлон федерацияси муносабат билдирди. Баёнот Olamsport.com сайтида эълон қилинган. Унда айтилишича, Триатлон федерацияси Элиевага iPhone ёки бошқа турдаги смартфон совға қилишни ваъда бермаган. Бу борада федерация томонидан «Ватанпарвар» ташкилотига сўров юборилган. Баёнотда мусобақа низоми ҳам эслатилган ва унда спортчиларни қимматбаҳо совғалар билан тақдирлаш кўзда тутилмагани айтилган. Шунингдек, Феруза Элиева Ўзбекистон миллий жамоаси аъзоси эмаслиги таъкидланган.\nЯъни, бу ҳолатда протокол бўйича қандайдир нотўғри иш бўлмаган. Қизнинг отаси ҳам бу борада эътироз билдирмаган. Шунчаки, спортнинг ёзилмаган қоидалари амалга кирмагани спортчи қизни ва отасини ранжитган...\nТасвирчи ва монтаж устаси – Фахриддин Ҳотамов.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари “Ювентус” муддатидан аввал Италия чемпионига айланди\t10:15, 26 апрель 2016\tТуриннинг “Ювентус” клуби Италия чемпионати якунланишига 3 та тур қолганида чемпион бўлди. “Рома” ўз майдонида “Наполи”ни 1:0 ҳисобида мағлубиятга учратгани боис 35-турдан сўнг иккинчи ўринда бораётган “Наполи” 73 очко билан қолиб кетди. “Ювентус” ҳисобида эса 85 очко мавжуд. Демак, қолган учта ўйин натижасидан қатъий назар “Ювентус” чемпионга айланди. “Кекса синьора” қаторасига бешинчи ва умумий ҳисобда 34- марта мамлакат чемпиони бўлди. Массимилиано Аллегри шогирдлари мамлакат чемпионати доирасида “Карпи”, “Верона” ва “Сампдория”га қарши ўйнайди. Энди ушбу ўйинлар ҳеч қандай аҳамиятга эга бўлмайди.


3120-сон 14.01.2019. Ўзбекистон Республикаси бюджет ҳисобининг стандарти (7-сонли БҲС) «Товар-моддий захиралар»ни тасдиқлаш тўғрисида\nЎзбекистон Республикаси бюджет ҳисобининг стандарти (7-сонли БҲС) «Товар-моддий захиралар»ни тасдиқлаш тўғрисида\nЎзбекистон Республикаси бюджет ҳисобининг стандарти (7-сонли БҲС) «Товар-моддий захиралар»\n2-боб. Товар-моддий захиралари турлари\n3-боб. Товар-моддий захираларни баҳолаш\n1-§. Товар-моддий захиралар таннархи\n2-§. Товар-моддий захиралар таннархини ҳисоблаш усуллари\n3-§. Реализация қилишнинг соф қиймати\n4-§. Товар-моддий захираларни беғараз ёки номинал қиймат бўйича ўтказиб бериш\n4-боб. Товар-моддий захираларни харажат сифатида тан олиш\n5-боб. Ахборотни очиб бериш\n1.07.00.00.00 Молия ва кредит тўғрисидаги қонунчилик. Банк фаолияти / 07.29.00.00 Бухгалтерия ҳисоби. Молиявий ҳисобот / 07.29.02.00 Асосий воситаларнинг ҳисоби]\n[Ўзбекистон Республикаси Адлия вазирлиги томонидан 2019 йил 14 январда рўйхатдан ўтказилди, рўйхат рақами 3120]\nЎзбекистон Республикасининг Бюджет кодекси, Ўзбекистон Республикасининг «Бухгалтерия ҳисоби тўғрисида»ги Қонунига мувофиқ ва бюджет ҳисобини давлат секторида молиявий ҳисоботларнинг халқаро стандартлари билан мувофиқлаштириш мақсадида буюраман:\n1. Ўзбекистон Республикаси бюджет ҳисобининг стандарти (7-сонли БҲС) «Товар-моддий захиралар» иловага мувофиқ тасдиқлансин.\n2. Мазкур буйруқ 2020 йил 1 январдан кучга киради.\nЎзбекистон Республикаси молия вазирининг 2018 йил 12 декабрдаги 151-сон буйруғига\nМазкур Ўзбекистон Республикаси бюджет ҳисобининг стандарти (7-сонли БҲС) «Товар-моддий захиралар» (бундан буён матнда Стандарт деб юритилади) Ўзбекистон Республикасининг Бюджет кодекси ва Ўзбекистон Республикасининг «Бухгалтерия ҳисоби тўғрисида»ги Қонунига мувофиқ бюджет ташкилотлари, давлат мақсадли жамғармалари ва бошқа бюджетдан ташқари жамғармаларининг (бундан буён матнда ташкилотлар деб юритилади) товар-моддий захиралари ҳисобини юритиш тартибини белгилайди.\n1. Мазкур Стандартда қуйидаги асосий тушунчалар қўлланилади:\nжорий тикланиш қиймати — ташкилот томонидан активни харид қилиш натижасида ҳисобот даврида юзага келадиган харажатлар;\nтовар-моддий захиралар — ташкилотларда ишлаб чиқариш жараёнида фойдаланиладиган хом ашё ва материаллар, уларнинг доимий фаолияти давомида фойдаланиш ёки сотиш учун мўлжалланган ёки сотиш ёки тақсимлаш учун ишлаб чиқарилган активлар кўринишида бўлади;\nреализация қилишнинг соф қиймати — одатий фаолият жараёнида кутилаётган сотиш қийматидан ишлаб чиқариш якуни бўйича ҳамда сотиш, алмаштириш ёки бериш билан боғлиқ харажатларни чегирган ҳолда аниқланадиган қиймат.\n2. Ҳисоблаш методи асосида молиявий ҳисоботларни тузувчи ва тақдим қилувчи ташкилотлар товар-моддий захиралар ҳисобини юритишда мазкур Стандартдан фойдаланади.\n3. Товар-моддий захираларни ҳисобга олишнинг асосий вазифалари қуйидагилардан иборат:\nбарча моддий қимматликларнинг бутлигини таъминлаш ҳамда ишлатилиши ва тўғри фойдаланилиши устидан назорат ўрнатиш;\nзахиралар ва харажатларнинг белгиланган меъёрларини кузатиб бориш;\nреализация қилиниши лозим бўлган, фойдаланилмайдиган материалларни ўз вақтида аниқлаш;\nташкилот омборларида мавжуд бўлган қолдиқлар ҳақида аниқ маълумотлар олиш ва бошқалар.\n4. Товар-моддий захираларни қабул қилиш, сақлаш ва топшириш жавобгарлиги ташкилот раҳбарининг буйруғи билан тайинланган моддий жавобгар шахсларга юклатилади. Моддий жавобгар шахсларнинг алмашиниши товар-моддий захираларнинг инвентаризацияси ва ташкилот раҳбари томонидан тасдиқланадиган қабул қилиш-топшириш далолатномаларини тузиш билан амалга оширилади. Товар-моддий захираларни сақлаш жойлари тош-тарозу жиҳозлари, ўлчов асбоблари, ўлчов идишлари ва бошқа назорат мосламалари билан таъминланиши лозим.\n5. Товар-моддий захиралар ташкилотлар томонидан сотиб олинган ёки қайта сотиш учун мўлжалланган товарлар ва бошқа мол-мулкларни ўз ичига олади.\n6. Товар-моддий захиралар қуйидаги кўринишда бўлади:\nхизмат кўрсатиш ва қурилиш материаллари;\nасосий воситалар учун эҳтиёт қисмлари;\nстратегик захиралар (масалан, энергия ресурс захиралари);\nмуомалага чиқарилмаган пул белгилари;\nсотиш учун мўлжалланган почта инвентарлари;\nтугалланмаган ишлаб чиқариш, шу жумладан ўқув ва таълим материаллари ҳамда ташкилот томонидан кўрсатиладиган хизматлар (масалан, аудиторлик текшируви);\nсотиш учун мўлжалланган ер ёки мол-мулклар. Бунда узоқ муддатли активлар (ер, бинолар, иншоотлар, транспорт воситалари, мулкий (мутлақ) ҳуқуқлар ва бошқалар) кейинчалик сотиш ёки қайта сотиш мақсадида харид қилинган ҳолларда товар бўлиб ҳисобланади;\nмаҳсулотлар ишлаб чиқариш, хизматлар кўрсатиш, ишларни бажариш, ишлаб чиқаришга хизмат кўрсатиш, маъмурий ва бошқа эҳтиёжлар учун мўлжалланган хом ашё ва материал захиралар, харид қилинган ярим тайёр маҳсулотлар ва бутловчи буюмлар, ёқилғи ва ёнилғилар, тара ва тарабоп материаллар, инвентар ва хўжалик жиҳозлари, эҳтиёт қисмлар ва бошқа материаллар;\nқайта ишланаётган ва йиғилаётган деталлар, узеллар, тугалланмаган технологик жараёнлар ва маҳсулотлар кўринишидаги тугалланмаган ишлаб чиқаришлар;\nташкилотда тайёрланган тайёр маҳсулотлар.\n7. Ташкилотлар фавқулодда ёки бошқа вазиятларда (мисол учун табиий офатлар ёки фуқаро ҳимояси билан боғлиқ бўлган фавқулоддаги ҳаракатлар) фойдаланиладиган энергия ресурслар (мисол учун нефть) каби турли ресурсларнинг стратегик захираларини сақласалар, ушбу захиралар товар-моддий захира сифатида тан олинади ва мазкур Стандартга мувофиқ равишда ҳисобга олинади.\n8. Товар-моддий захиралар қуйидагилар натижасида ташкилотга кирим қилинади:\nетказиб бериш (олди-сотди) шартномаси бўйича харид қилиниши;\nбеғараз келиб тушиши (ҳадя шартномаси бўйича);\nузоқ муддатли активлар таркибидан ўтказилиши;\nортиқча (ҳисобга олинмаган) товар-моддий захираларни аниқланиши;\nташкилотнинг ўзида тайёрланиши;\n9. Товар-моддий захиралар уларнинг таннархи ва реализация қилишнинг соф қийматлари асосида баҳоланади, бундан мазкур Стандартнинг 10 ва 11-бандлари мустасно.\n10. Алмашув операцияси амалга оширилмасдан харид қилинган товар-моддий захиралар уларнинг сотиб олиш кунидаги ҳақиқий қиймати билан баҳоланиши керак.\n11. Товар-моддий захиралар беғараз ёки номинал қиймат бўйича бериш ёки маҳсулот ишлаб чиқаришда фойдаланишга мўлжалланган бўлса, улар таннархи ва жорий тикланиш қийматларига нисбатан энг кичик қийматда баҳоланади.\n12. Товар-моддий захираларнинг таннархи уларни сотиб олиш, қайта ишлаш ва жорий ҳолатига етказиш учун сарф қилинган барча бошқа харажатларини ўз ичига олади.\n13. Товар-моддий захираларни харид қилиш билан боғлиқ бўлган харажатларни аниқлашда:\nуларнинг харид қиймати;\nбожхона божлари ва бошқа солиқлар;\nтранспорт-тайёрлов харажатлари ва уларни сотиб олиш билан бевосита боғлиқ бошқа харажатлар ҳисобга олинади.\nБунда, савдо чегирмалари, қайтарилган тўловлар ва бошқа шу каби ҳолатлар ҳисобга олинмайди.\n14. Инвентаризация натижасида аниқланган ортиқча (ҳисобга олинмаган) товар-моддий захираларни баҳолаш улар аниқланган санадаги жорий қийматдан келиб чиққан ҳолда белгиланади.\n15. Тугалланмаган ишлаб чиқаришдаги товар-моддий захираларни тайёр маҳсулотнинг товар-моддий захиралари ҳолатига келтириш харажатлари ишлаб чиқариш соҳасига тааллуқли бўлади.\nТовар-моддий захираларни қайта ишлаш харажатлари маҳсулот қиймати билан боғлиқ бўлган бевосита харажатларни ўз ичига олади (масалан, иш ҳақи тўловлари учун тўғридан-тўғри харажатлар). Шунингдек, уларга тайёр маҳсулот хом ашёсининг қайта ишлаш жараёнидаги доимий ва ўзгарувчан қўшимча ишлаб чиқариш харажатларининг тизимли тақсимоти киради.\nДоимий қўшимча ишлаб чиқариш харажатларига ишлаб чиқариш кўламидан қатъий назар ўзгармайдиган билвосита ишлаб чиқариши харажатлари, амортизация, бино ва жиҳозларга хизмат кўрсатиш ҳамда маъмурий бошқарув харажатлари киради.\nЎзгарувчан қўшимча ишлаб чиқариш харажатларига ишлаб чиқариш ҳажмининг ўзгаришига боғлиқ бўлган харажатлар киради (масалан, иш ҳақи тўловлари ва хом ашё билан боғлиқ билвосита харажатлар).\n16. Қуйидагилар товар-моддий захиралар таннархидан чиқариб ташланадиган ва ўша давр харажати сифатида тан олинадиган харажатлар ҳисобланади:\nа) хом ашё, бажарилган меҳнат ёки бошқа ишлаб чиқариш харажатларининг нормативлардан юқори сарфланиши;\nб) сақлаш харажатлари, агарда улар ишлаб чиқариш жараёнида кейинги босқичга ўтиш учун зарур бўлмаса;\nв) товар-моддий захираларнинг жорий жойлашган жойи ва жорий ҳолатига келтириш билан боғлиқ бўлмаган маъмурий қўшимча харажатлар;\nг) реализация харажатлари.\n17. Хизмат кўрсатувчи ташкилотларнинг товар-моддий захиралари ишлаб чиқариш қиймати бўйича баҳоланади.\nМазкур таннарх асосан хизмат кўрсатишда бевосита иштирок этувчи ходимлар, шунингдек назорат қилувчи ходимларнинг иш ҳақи харажатларини ҳамда бунга мувофиқ қўшимча харажатларни ўз ичига олади.\nБунда хизмат кўрсатиш билан боғлиқ бўлмаган иш ҳақи ҳисобга олинмайди. Сотиш ва умумий маъмурий персонал билан боғлиқ иш ҳақи ва бошқа харажатлар товар-моддий захиралар таннархига қўшилмайди, балки ўша даврдаги харажатлар ҳисобланади.\nХизмат кўрсатувчи ташкилотларнинг товар-моддий захиралари таннархига кирувчи қўшилган маржа ёки алоқадор бўлмаган қўшимча харажатлар кирмайди.\n18. Ташкилотнинг биологик активларидан фойдаланиши натижасида олган қишлоқ хўжалик маҳсулотларини ўз таркибига олувчи товар-моддий захиралар дастлабки тан олинишида ҳосилни йиғиш даврида сотиш харажатлари чегирган ҳолда ҳақиқий нархи билан баҳоланади.\n19. Таннархни аниқлаш методлари, яъни норматив харажатлар ва чакана нархлар ҳисоби бўйича методлари агар уларнинг натижалари таннарх қийматига яқин келса қулайлик сифатида фойдаланилади.\nНорматив харажатлар хом ашё ва материаллар, меҳнат, самарадорлик ва қувватининг нормал фойдаланиш даражаларини назарда тутади. Улар доимий текширилиб борилади, зарурат туғилганда иш давомида кўриб чиқилади.\n20. Товар-моддий захираларнинг таннархи харид қилинган даврдаги ҳақиқий қийматига тенг бўлганда, улар ташкилотга алмашув бўлмаган операциялар бўйича берилиши мумкин. (масалан, ҳомийлар томонидан касалхонадаги беморлар учун озиқ-овқат маҳсулотлари ёки дори-дармон воситалари текинга берилиши мумкин).\n21. Товар-моддий захираларнинг бир-бирининг ўрнини босмайдиган алоҳида моддаларининг таннархи, шунингдек махсус лойиҳалар учун мўлжалланган ва ишлаб чиқарилган товар ёки хизматлар харажатларининг махсус идентификация йўли билан аниқланиши керак.\n22. Харажатларнинг махсус идентификацияси бу махсус харажатлар уларнинг аниқ белгиланган моддаларига тааллуқлигини билдиради.\nБу метод сотиб олинган ёки ишлаб чиқарилганидан қатъий назар махсус лойиҳаларга мўлжалланган моддалар учун мос келади.\nАгар товар-моддий захираларнинг йирик миқдордаги моддалари бир-бирининг ўрнини босганда, харажатларнинг махсус идентификациясига мос келмайди. Бундай ҳолатларда, бирор даврдаги соф фойда ёки зарарга ҳисоб-китоб таъсирини ўрганиш учун товар-моддий захирада қолувчи предметни танлаш методларининг биридан фойдаланиш мумкин.\n23. Мазкур Стандартнинг 22-бандини қўллашда, ташкилот бир хил тур ва вазифадаги барча товар-моддий захиралар учун бир хил қийматни ҳисоблаш усулини қўллаши керак. Турли хил тур ва вазифалардаги товар-моддий захиралар (масалан, иқтисодиётнинг бир ва бошқа сегментларида ишлатилувчи товарлар) учун ҳар хил ҳисоблаш усулларини қўллаш мумкин. Товар-моддий захираларнинг жойлашган жойларидаги фарқи (шунингдек, турли солиқ солиш шартлари) турли ҳисоблаш усулларидан фойдаланиш учун асос бўла олмайди.\n24. Мазкур Стандартнинг 21-бандида кўрсатилган товар-моддий захиралардан ташқари товар-моддий захиралар таннархи биринчи тушум — биринчи чиқим (бундан буён матнда ФИФО усули деб юритилади) ёки ўртача қиймат (бундан буён матнда AVECO усули деб юритилади) усуллари орқали аниқланади.\nТашкилот ўхшаш ва фойдаланиш мақсади бир хил бўлган барча турдаги товар-моддий захиралар учун бир хил ҳисоблаш усулидан фойдаланиши керак.\n25. ФИФО усули биринчи сотиб олинган товар-моддий захиралар биринчи сотилиши ва шу асосида давр охирида қолган товар-моддий захиралар яқинда сотиб олинган ёки ишлаб чиқарилган товар-моддий захираларни назарда тутади.\nAVECO усулига кўра ҳар бир модданинг қиймати давр бошидаги ўхшаш моддаларнинг ва давр давомида сотиб олинган ёки ишлаб чиқарилган шундай моддаларнинг ўртача қиймати орқали аниқланади.\n26. Товар-моддий захираларга зарар етган, тўлиқ ёки қисман эскирган, уларни сотиш нархи пасайган, шунингдек товар-моддий захираларни якунлаш, сотиш, алмаштириш ёки бериш харажатлари кутилаётганидан ошганда, уларнинг таннархи қопланмайдиган ҳисобланади.\n27. Товар-моддий захиралар реализация қилишнинг соф қиймати моддалар бўйича ҳисобдан чиқарилади.\nБунда бир турдаги маҳсулот турига тааллуқли бўлган, бир хил мақсад ёки якуний истеъмолга йўналтирилган, бир ҳудудда ишлаб чиқарилган ва сотиладиган ҳамда бу маҳсулотнинг бошқа қисмлари алоҳида баҳолана олмайдиган товар-моддий захиралар гуруҳлаштириш йўли билан ҳисобдан чиқарилади.\nТовар-моддий захираларнинг таснифи асосида ҳисобдан чиқарилмаслиги лозим (масалан, муайян фаолиятдаги барча бир турдаги товар моддий захиралар ёхуд тайёр маҳсулотлар).\nХизмат кўрсатиш соҳасидаги ташкилотлар сотиш нархи алоҳида белгиланадиган ҳар бир хизмат бўйича харажатларни жамлайди. Бунинг натижасида ҳар бир шундай хизмат алоҳида модда сифатида ифодаланади.\n28. Реализация қилишнинг соф қийматини ҳисоблаганда мавжуд товар-моддий захираларнинг нимага мўлжалланганлиги ҳисобга олинади.\nМасалан, товарларни сотиш ёки хизмат кўрсатиш шартномаларини бажариш учун мўлжалланган товар-моддий захираларнинг реализация қилиш соф қиймати ушбу шартномада белгиланган нархларга асосланади.\nАгар шартномалар бўйича сотиш ҳажми мавжуд товар-моддий захиралар ҳажмидан паст бўлса, қолган товар-моддий захираларнинг реализация қилиш соф қиймати умумий сотиш нархларига асосланади.\n29. Агар тайёр маҳсулот таннархи бўйича ёки таннархидан юқори даражада сотилиши, алмаштирилиши ёки берилиши мумкин бўлса, уни ишлаб чиқаришда фойдаланиладиган материаллар таннархидан паст қийматда ҳисобдан чиқарилмайди.\nАгар материаллар нархининг тушиши муносабати билан тайёр маҳсулот нархи пасайтирилса, яъни ушбу материаллардан тайёрланган тайёр маҳсулотнинг таннархи мазкур тайёр маҳсулотни реализация қилишнинг соф қийматидан ошса, материаллар қиймати камайтирилиши лозим. Бунда, материалларни қоплаш харажатлари мавжуд бўлган реализация қилишнинг соф қийматини баҳолашнинг энг яхшиси деб ҳисобланади.\n30. Ҳар бир кейинги даврда реализация қилишнинг соф қиймати янгидан баҳоланади.\nТовар-моддий захираларнинг таннархидан паст қийматда ҳисобдан чиқарилмаган ҳолларда ёки иқтисодий ҳолатларнинг ўзгариши оқибатида реализация қилишнинг соф қиймати ўсиши аниқ ҳолати кузатилганда, янги баланс қиймати таннарх ва қайта кўриб чиқилган реализация қилишнинг соф қиймати ўлчамларининг энг паст миқдорини танлаш орқали ҳисобдан чиқариш суммаси қайта тикланади (қайта тикланиш ҳисобдан чиқаришнинг дастлабки қиймати доирасида амалга оширилади).\n31. Ташкилотлар пул маблағларининг соф тушумларини таъминлаш имконияти билан бевосита боғлиқ бўлмаган, келгусида иқтисодий фойда ва хизмат кўрсатиш салоҳиятга эга товар-моддий захираларга эга бўлиши мумкин.\nБундай турдаги товар-моддий захиралар товарларни беғараз ёки номинал қийматда ўтказиб берилиши натижасида келиб чиқади. Бунда, товар-моддий захираларнинг келгусидаги иқтисодий фойда ёки хизмат кўрсатиш имкониятидан келиб чиқиб ҳақиқий нархи бўйича молиявий ҳисоботларда акс эттирилади.\nКелгусидаги иқтисодий фойда ва хизмат кўрсатиш имкониятини бозорда сотиб олиш имкони бўлмаса, алмаштириш қийматини баҳолаш амалга оширилади. Агар товар-моддий захиралар сақлаш мақсади ўзгарса, товар-моддий захиралар мазкур Стандартнинг 9-бандига мувофиқ баҳоланади.\n32. Товар-моддий захираларнинг сотилиши, алмаштирилиши ёки ўтказиб берилишидан олинган даромад даврига мос равишда харажатлар ҳисобга олиниши керак.\nАгар у билан боғлиқ даромад мавжуд бўлмаса, товарлар ўтказиб берилганда ёки хизматлар кўрсатилганда харажат сифатида тан олинади.\nТовар-моддий захираларнинг қисман ҳисобдан чиқарилиш ва йўқотилиш харажатлари ушбу ҳисобдан чиқарилиш ва йўқотилиш даврида харажатлар сифатида тан олиниши керак.\nТовар-моддий захираларнинг қисман ҳисобдан чиқарилишининг ўзгариши амалга оширилган даврда харажат сифатида қабул қилинади ва товар-моддий захиралар миқдорининг камайиши кўринишида ҳисобга олинади.\n33. Баъзи бир товар-моддий захиралар (масалан, асосий воситаларнинг қисмлари сифатида фойдаланиладиган товар-моддий захиралар) бошқа активлар ҳисобига киритилади. Шу кўринишдаги товар-моддий захиралар мазкур асосий воситаларнинг хизмат муддати давомида харажат сифатида қабул қилинади.\n34. Ҳисобдан чиқарилаётган товар-моддий захираларнинг қиймати чиқарилиш далилини аниқлаш пайтида балансдан чиқарилиши керак. Товар-моддий захиралар ташкилотнинг балансидан:\nсақлаш муддати тугагач яроқсизлиги сабабли жисмонан ва маънан эскирганлиги натижасида тугатиш (йўқ қилиш);\nкамомад, йўқотиш ёки шикастланиш (синиш, бўлиниш) аниқланиши;\nбошқа операциялар ва ҳодисалар натижасида ҳисобдан чиқарилади.\n35. Товар-моддий захиралар улар сотиб олинган баҳода (етказиб бериш ва бошқа қўшимча харажатларни ҳам ҳисобга олган ҳолда) ёки улар ҳар хил нархларда сотиб олинган бўлса, ўртача баҳода ҳисобдан чиқарилади.\nМатериаллар ва озиқ-овқат маҳсулотлари ташкилот раҳбари (ёки унинг ўринбосари) томонидан тасдиқланган тегишли ҳужжатларга мувофиқ ҳисобдан чиқарилиши лозим.\n36. Ташкилотнинг молиявий ҳисоботларида қуйидаги маълумотлар очиб берилиши керак:\nтовар-моддий захиралар қийматини аниқлашда қабул қилинган ҳисоб сиёсати, шу жумладан товар-моддий захираларнинг таннархини ҳисоблашда фойдаланилган усуллар;\nтовар-моддий захираларнинг умумий баланс қиймати ва ташкилотда фойдаланиладиган классификация бўйича баланс қийматлари;\nсотиш харажатларини чегирилган ҳолда ҳақиқий қиймат бўйича ҳисобга олинган товар-моддий захираларининг баланс қиймати;\nҳисобот даврида харажат сифатида тан олинган товар-моддий захиралар суммаси;\nҳисобот даврида харажат сифатида тан олинган ҳисобга киритилган ҳар қандай товар-моддий захираларнинг ҳажми;\nҳисобот даврида харажат сифатида тан олинган ҳар қандай товар-моддий захираларнинг қайтарилган суммаси;\nмажбуриятлар учун кафолат сифатида гаровга қўйилган товар-моддий захираларнинг баланс қиймати.\n(Қонун ҳужжатлари маълумотлари миллий базаси, 15.01.2019 й., 10/19/3120/2476-сон)


21 июн 2018, Тошкент вақти: 21:07\n"Ўзбекистон Республикаси Президенти Ш.М.Мирзиёев 2017 йил 5 январь куни соғлиқни сақлаш соҳасининг бир гурух етакчи мутахассислари билан учрашди. Президент мамлакатда соғлиқни сақлаш тизимини янада такомиллаштириш, тиббиёт ходимлари меҳнатини рағбатлантириш, даволашнниг замонавий технология ва усулларини кенг жорий этишга эътибор қаратишни қайд этиб ўтди. Қишлоқ врачлик пунктлари фаолиятига оид қуйидаги масалаларга алоҳида эътибор қаратилди.\nБугуни кунда ҚВПлар бирламчи тибий кўрикни ўтказиш учун лаборатория таҳлил воситалари, қатор диагностика аппаратлари билан жиҳозлангани аҳоли учун қулайлик яратмоқда. Лекин баъзи худудларда оддий қон топшириш учун ҳам туман марказига боришга тўғри келади. Шунингдек, ўша йиғилишда ҚВПлар туну кун ишламоғи зарурлиги, бунинг учун пункт ёнидан шу жойда ишлайдиган врачга уй қуриб бериш лозимлиги қайд этиб ўтилди.\nЛекин, шунга қарамай, бир пайтлар ходимлар сони 21 нафар бўлган Зомин туманидаги Оқар ҚВП си бугуни кунда 0,5 ставка билан маош оладиган 10 нафар патронаж хамшира билан ишлайдиган оддий амбулаторияга айланиб қолди. Аҳоли сони 5915 нафарни ташкил этадиган, хонадонлар сони 803тага етган, туғиш ёшидаги аёллар сони 1268 киши, хомиладор аёллар сони 91 нафар бўлган Оқар қишлоғида ҚВП йўқ.\n0-1 ёшдаги болалар сони-150 нафарни, 0-6 ёшдаги болалар сони 799 нафарни, 0-14 ёшдаги болалар сони 1370 нафарни ташкил этади.\nҚишлоғимизда хар ойда режа бўйича 95 нафар бола эмланади. Эмлашда муаммолар кўп. Аҳолига нисбатан штатлар қисқариб кетди. Доя, эмлаш, муолажа, лабаротория йўқ бўлиб кетди.Штатлар кескин қисқартирилди. Ҳатто неча йиллаб шу сохада ишлаб пенсияга (ёшга доир) чиқиш арафасида турган ходималаримиз энг кам ойлик маошда ишлашга мажбур бўлиб қолишди.\nБизнинг худудlа 3та қишлоқ ва 1 та хўжалик бор. Қишлоғимиз билан бошқа ҚВП оралиғи 5 км. Ҳудудимизда аҳолига тиббий хизмат кўрсатиш қониқарли эмас. Даштобод касалхонаси белгиланган радиусда эмас. Беморларнинг ўз вақтида етиб бориши қийин. Йўлларимиз таъмирланмаган. Транспорт воситалари қатнови паст. Аҳолини тиббий кўрикдан ўтказиш тўхтатилди. Врач йўқ. Тез ёрдам машинаси йўқ. 24 соатлик навбатчилик ташкиллаштирилмаган. 2017 йил ҳисобига биринчи тез тиббий ёрдам дорилари умуман берилмади. Патронаж сумкалари йўқ. Собиқ ҚВП биноси тиббий жиҳозларга муҳтож. Бу ердаги қўшимча бинода оила яшамоқда. Тандир? товуқхона қурилган.\nШундай экан, Зомин тумани Оқар қишлоғида замонавий ҚВП ташкил қилиниб,узоқдаги, бориш қийин бўлган ва чўлдаги патронаж тиббиёт ҳамшираларининг узлуксиз иш стажи давомийлиги учун шарт-шароит яратиб бериш зарур, деб таклиф берамиз. Патронаж тиббиёт хамширалари фаолияти сифатини яхшилаш, профилактика эмлашлари, флюрографик текширишлар билан қамраб олиш, касалликка чалинишни пасайтириш, болалар ва оналар ўлими олдини олиш долзарб вазифа бўлиб қолмоқда.\nЎзбекистон Республикаси Вазирлар Махкамасининг "Худудий соғлиқни сақлаш муассасаларининг ташкилий тузилмасини ва фаолиятини такомиллаштириш чора-тадбирлари тўғрисида"ги қарорда ҚВП (қишлоқ аҳолисига врачнинг дастлабки тиббий-санитария ёрдам кўрсатишга мўлжалланган даволаш-профилактика муассасаси) фаолиятини ташкил этиш ва молиялаш тартиби кўрсатилган.\nҚВП қишлоқ жойларда аҳолининг жойлашиш тизими, ахоли пунктлари сони ва йироқда жойлашганлиги, хизмат кўрсатиш доираси, йўл таромғи ривожланганлиги, қишлоқ хўжалиги ишлаб чиқариш ва ишлаб чиқаришнинг барча турлари хусусияти ҳисобга олинган ҳолда ташкил этилади.\nХизмат кўрсатиладиган аҳоли сонига қараб 1500 кишидан 6000 кишигача бўлган қишлоқда тўртинча типда бўлиши мумкин.ҚВП врачларининг штатдаги сони ҚВП типига ва хизмат кўрсатиладиган аҳоли сонига қараб белгиланади. Бизнинг амбулатория электр, иситиш, сув таъминоти, канализация,ва телефон алоқаси билан тўлиқ таъминланмаган.\nУни ҚВПга айлантириш эҳтиёжи жуда катта. Бизнинг мақсадимиз қишлоқ аҳолисига бутун оила даражасида энг кўп учрайдиган касалликлар профилактикаси ва уларни даволаш бўйича тиббий хизматлар кўрсатиш, ўз вақтида тиббий маслаҳат бериш, кам учрайдиган касалликлар, ёҳуд касаллик кечишинингоғир ва типик бўлмаган вариантлари ҳолатида мижозларни кўрсаткичлари бўйича шифохонага ётқизиш учун йўлланма бериш, керак бўлса кундузги стационар ташкил этиш, комплекс санитария-эпидемияга қарши чора-тадбирларни(профилактик эмлаш) ўтказиш, ёлғиз, кекса, ногирон, сурункали касалликларга чалинган беморлар патронажини ташкил этиш, оммавий дала ишлари даврида касалхонадан ташқари ёрдамни қишлоқ хўжалиги ходимларига яқинлаштиришшунингдек диагностикава даволаш стандартларига мувофиқ хизмат кўрсатишдан иборатдир".\nФАРҒОНА – "Олтиариқ тумани ҳокими суд қарорини тан олмаяпти"\nТОШКЕНТ – "Боғча тарбиячилари шанбаликда! Болаларга ким қарайди?"\nҚАШҚАДАРЁ – "Паспорт столи раҳбарлари биттагина айвонча қилишга ҳам ярамаяпти"\nФАРҒОНА – "Қўқоннинг нон бозори аҳволини кўринг"\n"Ўзагролизинг" АЖ "Cиздан Телеграм"да чоп этилган мактубга расман жавоб берди\nБЕКОБОД – "Пенсия жамғармаси отамнинг Афғон урушида қатнашган йилларини ҳисобга олмаяпти"\nХОРАЗМ – "Президент қарорини эслатсам, Хотин-қизлар қўмитаси раҳбари устимдан кулди"